EURÓPSKA KOMISIA V Bruseli7. 6. 2018 COM(2018) 441 final 2018/0231(COD) Návrh NARIADENIE EURÓPSKEHO PARLAMENTU A RADY, ktorým sa zriaďuje Program pre jednotný trh, konkurencieschopnosť podnikov vrátane malých a stredných podnikov a európsku štatistiku a ktorým sa zrušuje nariadenie (EÚ) č. 99/2013, nariadenie (EÚ) č. 1287/2013, nariadenie (EÚ) č. 254/2014, nariadenie (EÚ) č. 258/2014, nariadenie (EÚ) č. 652/2014 a nariadenie (EÚ) 2017/826 (Text s významom pre EHP) {SEC(2018) 294 final}

{SWD(2018) 320 final}



DÔVODOVÁ SPRÁVA 1.KONTEXT NÁVRHU • Dôvody a ciele Európska komisia 2. mája 2018 prijala návrh viacročného finančného rámca (ďalej len „VFR“) Únie na roky 2021 – 2027. Komisia okrem iného navrhla nový Program pre jednotný trh. Tento program pomôže pri dosahovaní cieľov stanovených v politickom oznámení pripojenom k návrhu VFR. Prostriedkami na to budú posilnenie riadenia vnútorného trhu, podpora konkurencieschopnosti priemyslu, najmä mikro, malých a stredných podnikov (ďalej len „MSP“), podpora zdravia ľudí, zvierat a rastlín, ako aj dobrých životných podmienok rastlín a vytvorenie rámca pre financovanie európskej štatistiky. V návrhu sa stanovujú pridelené rozpočtové prostriedky vo výške 4,089 miliardy EUR. Okrem toho k plneniu cieľov tohto nariadenia významným spôsobom prispejú 2 miliardy EUR pridelené v rámci fondu InvestEU, najmä prostredníctvom jeho špecializovaného nástroja pre malé a stredné podniky. Vnútorný trh je základným kameňom Únie. Od svojho vzniku významne prispieva k rastu, konkurencieschopnosti a zamestnanosti. Vnútorný trh pomohol vytvoriť pracovné miesta a priniesol spotrebiteľom väčší výber za nižšie ceny. Zostáva motorom budovania silnejšieho, vyrovnanejšieho a spravodlivejšieho hospodárstva. Je jedným z najväčších úspechov Únie a jej najsilnejším aktívom v čoraz globálnejšom svete. Vnútorný trh sa však musí neustále prispôsobovať rýchlo sa meniacemu prostrediu charakterizovanému digitálnou revolúciou a globalizáciou. To predstavuje významnú výzvu pre reguláciu a presadzovanie. Základom fungovania vnútorného trhu je veľké množstvo právnych predpisov Únie. Týka sa to najmä konkurencieschopnosti, normalizácie, ochrany spotrebiteľa, dohľadu nad trhom a regulácie potravinového reťazca. Má to vplyv aj na pravidlá týkajúce sa firemných, obchodných a finančných služieb a podpory spravodlivej hospodárskej súťaže, ktorá pomáha vytvárať rovnaké podmienky nevyhnutné pre fungovanie vnútorného trhu. Stále však pretrvávajú bariéry riadneho fungovania vnútorného trhu a objavujú sa aj nové prekážky. Stanovenie pravidiel je len prvým krokom; zabezpečenie ich účinnosti je rovnako dôležité. To znamená, že je potrebné poskytnúť jednotlivcom a podnikom dostatočné informácie o ich právach, verejným orgánom poznatky o spôsobe uplatňovania pravidiel a súdom odborné znalosti potrebné na ich presadzovanie. To znamená, že je potrebné zaviesť informačné nástroje, programy odbornej prípravy a núdzové mechanizmy. Takisto si to vyžaduje posilnenie spolupráce medzi príslušnými orgánmi členských štátov a medzi nimi a Komisiou a decentralizovanými agentúrami Únie. Okrem toho si účinné presadzovanie a modernizácia právneho rámca Únie a jeho rýchle prispôsobovanie sa neustále sa meniacemu prostrediu vyžadujú aktuálne analýzy, štúdie alebo hodnotenia založené na kvalitných, porovnateľných a spoľahlivých údajoch. Program spája činnosti, ktoré sa predtým financovali v rámci piatich predchádzajúcich programov v oblastiach konkurencieschopnosti podnikov, ochrany spotrebiteľa, zákazníkov a koncových používateľov vo finančných službách, tvorby politiky v oblasti finančných služieb a v súvislosti s potravinovým reťazcom alebo sa predtým financovali v rámci niekoľkých rozpočtových riadkov, ktoré sa všetky týkali vnútorného trhu a konkurencieschopnosti MSP. Navrhovaný program zahŕňa aj nové iniciatívy, ktorých cieľom je zlepšenie fungovania vnútorného trhu. Všetky tieto činnosti spájajú ich spoločné ciele regulácie, vykonávania, uľahčenia, presadzovania a ochrany rôznych činností a aktérov v rámci vnútorného trhu a zachovania vnútorného trhu, ktorý naďalej funguje bez prerušenia. Všetky tieto činnosti sú teda rôznymi spôsobmi nevyhnutné pre dobre fungujúci vnútorný trh a je potrebné pokračovať v ich finančnej podpore. Navrhovaným programom sa zabezpečuje pokračovanie rôznych doterajších akcií a zároveň sa ním zjednodušujú a využívajú synergie medzi nimi a novými činnosťami. Ďalšie zjednodušenie sa dosiahne združením všetkých centrálne riadených finančných nástrojov na úrovni Únie do Fondu InvestEU, a to vrátane dlhových a kapitálových finančných nástrojov v prospech MSP. Záruky za úvery pre MSP, ktoré sa predtým poskytovali v rámci programu COSME, sa preto budú realizovať v rámci „špecializovaného nástroja pre MSP“ Fondu InvestEU. Pokiaľ ide o príjemcov dlhových a kapitálových finančných nástrojov poskytovaných v rámci programu COSME, zabezpečí sa pokračovanie finančnej pomoci a bezproblémový prechod na Fond InvestEU. Cieľom programu je preto zlepšenie fungovania vnútorného trhu. Stanovuje sa v ňom pružnejší a prispôsobivejší finančný rámec s cieľom zabezpečiť zachovanie dobre fungujúceho vnútorného trhu spôsobom, ktorý je čo najefektívnejší z hľadiska nákladov. V kontexte rozpočtových obmedzení musí Únia hľadať synergie a zabrániť duplicite a fragmentácii vo svojej podpore vnútorného trhu. Takisto musí zabezpečiť väčšiu viditeľnosť a súdržnosť svojej činnosti voči jednotlivcom, spotrebiteľom, podnikom a príslušným orgánom, ktoré široké spektrum nástrojov a podporných programov môže miasť. Program preto poskytne rozpočtové prostriedky na podporu vytvorenia efektívnejšieho a spravodlivejšieho vnútorného trhu prostredníctvom zjednodušeného a flexibilného rámca financovania. Vzhľadom na to, že niekoľko iniciatív v rámci programu je nových a že podmienky v oblasti hospodárskej súťaže sú obzvlášť ovplyvnené dynamickým vývojom na vnútornom trhu, tempo a rozsah ktorého je ťažké odhadnúť, predpokladá sa, že bude potrebná flexibilita, aby bolo možné reagovať na vyvíjajúce sa potreby v rámci tejto časti programu. Okrem toho sa v rámci programu zriaďuje finančný rámec pre poskytovanie kvalitnej, porovnateľnej a spoľahlivej európskej štatistiky na podporu navrhovania, monitorovania a hodnotenia všetkých politík Únie. Týmto sa nahrádza predchádzajúci európsky štatistický program. Treba zdôrazniť, že hoci európska štatistika nepochybne prispieva k realizácii politík vnútorného trhu, má oveľa širší rozsah pôsobnosti, ako je vnútorný trh, pretože slúži všetkým politikám Únie. • Súlad s existujúcimi ustanoveniami v tejto oblasti politiky Program prispieva k vytvoreniu hlbšieho a spravodlivejšieho vnútorného trhu podporou vykonávania stratégie jednotného trhu a stratégie digitálneho trhu, akčného plánu pre úniu kapitálových trhov a balíka Nová dohoda pre spotrebiteľov. Silný jednotný trh sa takisto považuje za predpoklad silnejšej Únie, ako uviedol predseda Komisie v prejave o stave Únie v roku 2017. Posilnením riadenia vnútorného trhu sa takisto reaguje na mnohé závery Rady a uznesenie Európskeho parlamentu, ktoré sa týka jednotného trhu. Najvýznamnejšími sú závery Rady pre konkurencieschopnosť z 29. februára 2016 o stratégii jednotného trhu (ref. 6622/16) a uznesenie Európskeho parlamentu z 26. mája 2016 o stratégii pre jednotný trh [ref. 2015/2534 (INI)]. • Súlad s ostatnými politikami Únie Navrhovaný program je v súlade s ostatnými navrhovanými akčnými programami a fondmi Únie, ktoré sledujú podobné ciele v súvisiacich oblastiach pôsobnosti. Akcie v rámci tohto programu budú dopĺňať najmä akcie v rámci programov Colníctvo a Fiscalis, ktorých cieľom je takisto podpora a zlepšovanie fungovania vnútorného trhu.

Navrhovaným programom sa podporujú synergie a doplnkovosť na podporu MSP a podnikania v rámci Fondu InvestEU. Na tento účel sa okrem sumy vo výške 1 miliardy EUR určenej na podporu konkurencieschopnosti MSP mimo finančných nástrojov z tohto programu bude v rámci špecializovaného nástroja pre MSP Fondu InvestEU realizovať záručný fond pre MSP s rozpočtom vo výške 2 miliárd EUR. Program dopĺňa aj podporu MSP a podnikania z Európskeho fondu regionálneho rozvoja. V rámci programu sa hľadajú synergie s rámcovým programom Európsky horizont a s Vesmírnym programom pri podpore MSP pri využívaní prelomových inovácií a iných riešení vyvinutých v rámci týchto programov. Programom sa dopĺňa aj program Digitálna Európa, ktorého cieľom je podpora digitalizácie hospodárstva a verejného sektora Únie. Programom sa ďalej budú hľadať synergie s Fondom pre spravodlivosť, práva a hodnoty, ktorého cieľom je podpora ďalšieho rozvoja európskeho priestoru spravodlivosti pre dosiahnutie účinnosti vnútroštátnych systémov súdnictva, kľúčového predpokladu spravodlivého a nákladovo efektívneho európskeho hospodárstva. Navrhovaný program je v súlade s programom ERASMUS+ a Fondom solidarity Európskej únie, ako aj Európskym sociálnym fondom. Bude pôsobiť ako katalyzátor na podporu pracovnej mobility a mobility mládeže, čo je nevyhnutné pre dobre fungujúci vnútorný trh. A nakoniec akcie v oblasti potravinového reťazca podporované v rámci navrhovaného programu, napríklad veterinárne a fytosanitárne opatrenia v prípade veterinárnych a fytosanitárnych kríz, by sa mohli doplniť trhovými intervenciami z rozpočtu spoločnej poľnohospodárskej politiky Únie. Ak je to relevantné, akcie v rámci programu by sa mali používať na primerané riešenie zlyhaní trhu alebo suboptimálnych investičných situácií, pričom by nemali byť duplicitné k súkromnému financovaniu, ani by ho nemali vytláčať, a mali by mať jasnú európsku pridanú hodnotu. Takto sa zabezpečí súlad medzi akciami programu a pravidlami EÚ v oblasti štátnej pomoci, čím sa predíde narušeniam hospodárskej súťaže na vnútornom trhu. V tomto návrhu sa ako dátum začatia uplatňovania nariadenia stanovuje 1. január 2021. Predkladá sa Únii 27 členských štátov. Je to v súlade s oznámením Spojeného kráľovstva o jeho úmysle vystúpiť z Európskej únie a Euratomu na základe článku 50 Zmluvy o Európskej únii. Toto oznámenie bolo Európskej rade doručené 29. marca 2017. 2.PRÁVNY ZÁKLAD, SUBSIDIARITA A PROPORCIONALITA Podľa ustálenej judikatúry musí byť voľba právneho základu pre opatrenie Európskej únie založená na objektívnych faktoroch, ktoré podliehajú súdnemu preskúmaniu. Ak zmluva obsahuje konkrétnejšie ustanovenie, ktoré by mohlo tvoriť právny základ predmetného opatrenia, opatrenie musí byť založené na tomto ustanovení. Ak sa preskúmaním opatrenia odhalí, že sleduje dva ciele alebo že má dve zložky, a ak jeden z týchto cieľov alebo jednu z týchto zložiek je možné určiť ako hlavnú, zatiaľ čo druhá je len vedľajšia, opatrenie musí byť založené na jednom právnom základe, a to na tom, ktorý si vyžaduje hlavný alebo prevažujúci cieľ alebo zložka. Pokiaľ ide o opatrenie, ktoré sleduje viacero cieľov zároveň alebo obsahuje viaceré zložky, ktoré sú nerozlučne spojené tak, že jedna vo vzťahu k druhej nie je vedľajšia, Súdny dvor rozhodol, že ak je v dôsledku toho uplatniteľných viacero ustanovení zmluvy, takéto opatrenie sa musí výnimočne zakladať na rôznych príslušných právnych základoch. Použitie dvojakého právneho základu nie je možné, ak sú postupy stanovené pre každý právny základ navzájom nezlučiteľné. Základné akty, ktorými sa zavádzajú v súčasnosti platné programy, ktoré sa začlenia do programu, sú založené na rôznych právnych základoch. Týkajú sa týchto ustanovení Zmluvy o fungovaní Európskej únie (ďalej len „ZFEÚ“): ·článok 114 v súvislosti s činnosťami na podporu finančného výkazníctva a auditu (a veľkého počtu opatrení vnútorného trhu, ktoré obsahujú ustanovenia o doplnkovom financovaní), ·článok 169 ods. 2 písm. b) v súvislosti s ochranou spotrebiteľa, ·článok 43 a článok 168 ods. 4 písm. b) v súvislosti s opatreniami vo veterinárnej a fytosanitárnej oblasti, ·článok 197 o administratívnej spolupráci, ·článok 173, ktorým sa podporuje priaznivé prostredie pre rozvoj podnikov, najmä MSP, ·článok 195 týkajúci sa cestovného ruchu a ·článok 338 o štatistike. So zreteľom na získané synergie viedlo zlúčenie predchádzajúcich programov k návrhu, ktorý sleduje naraz štyri ciele, ktoré sú nerozlučne spojené tak, že žiadny vo vzťahu k ostatným nie je vedľajší. Cieľmi sú: ·vnútorný trh (článok 114 ZFEÚ), ·opatrenia vo veterinárnej a fytosanitárnej oblasti [článok 43 a článok 168 ods. 4 písm. b) ZFEÚ],

·podpora priaznivého prostredia pre rozvoj podnikov, najmä MSP (článok 173 ZFEÚ) a ·štatistika na účely politík EÚ (článok 338 ZFEÚ). To znamená, že právnymi základmi tohto programu sú článok 114, článok 43 ods. 2, článok 168 ods. 4 písm. b) a články 173 a 338 ZFEÚ. • Subsidiarita Vybudovanie efektívnejšieho a spravodlivejšieho vnútorného trhu si vyžaduje dobre fungujúci regulačný rámec, informovaných a posilnených jednotlivcov, spotrebiteľov a podniky a konkurencieschopný priemyselný ekosystém. To nie je možné dosiahnuť len na úrovni Únie alebo členských štátov. Aj keď sú za zavedenie vnútorného trhu v praxi v prvom rade zodpovedné členské štáty, Komisia ako strážkyňa zmlúv a Únia ako celok majú záujem na zabezpečení toho, aby sa tieto ciele plnili súdržným spôsobom a aby jednotlivci, spotrebitelia a podniky mali v celej Európe rovnaké práva a príležitosti. Opatrenia na úrovni Únie sú potrebné na zabezpečenie konzistentného rozvoja vnútorného trhu, nediskriminácie, ochrany spotrebiteľa, účinnej hospodárskej súťaže, rozvoja spôsobilostí v členských štátoch a spolupráce medzi nimi a riešenia cezhraničných otázok. Je potrebné, aby spoločné pravidlá a európska spolupráca Komisii a príslušným orgánom členských štátov umožnili spolupracovať na operačnej úrovni súdržným spôsobom. Takýto vysoký stupeň spolupráce a koordinácie možno dosiahnuť len centralizovaným prístupom, v ideálnom prípade na úrovni Únie. Činnosti navrhovaného programu sú nákladovo efektívnejšie, než keby si každý zúčastnený členský štát musel vytvoriť vlastné rámce spolupráce na dvojstrannom alebo mnohostrannom základe. Prostredníctvom združovania zdrojov program vychádza z úspor z rozsahu. To zároveň umožňuje prehĺbiť dôveru vo vnútorný trh medzi verejnosťou, spotrebiteľmi, podnikmi a príslušnými orgánmi členských štátov. Okrem toho sa potreba zásahu zo strany Únie dostatočne jasne určila už v rámci predchádzajúcich programov. Navrhovaným programom sa táto logika nezmení. To znamená, že tento program možno zaviesť len na úrovni Únie, pretože akcie si vyžadujú aktívnu spoluprácu a koordináciu medzi členskými štátmi. • Proporcionalita Program pomôže pri účinnom presadzovaní a modernizácii právneho rámca Únie a jeho rýchlom prispôsobovaní neustále sa meniacemu prostrediu. Uskutočňovať sa to bude okrem iného prostredníctvom získavania údajov a analýz, štúdií, hodnotení a politických odporúčaní. Viac ako polovica navrhovaného rozpočtu sa vynaloží na činnosti budovania kapacít a na uľahčenie jednotných akcií členských štátov a ich príslušných orgánov a Komisie a jej decentralizovaných agentúr Únie. Okrem toho sa budú programom financovať mechanizmy umožňujúce jednotlivcom, spotrebiteľom a zástupcom podnikov prispievať k procesom rozhodovania. Posilní sa ním aj výmena a šírenie odborných znalostí a poznatkov. Programom sa budú podporovať veľmi špecifické druhy akcií v týchto oblastiach: zlepšenie konkurencieschopnosti, najmä MSP, ako aj normalizácia a núdzové opatrenia v súvislosti s potravinovým reťazcom. Okrem toho sa v programe stanovuje rámec na financovanie rozvoja, tvorby a šírenia európskej štatistiky v zmysle článku 13 nariadenia (ES) č. 223/2009. Žiadna z akcií nepresahuje rámec toho, čo je absolútne nevyhnutné na dosiahnutie cieľov programu, pokiaľ ide o vytváranie dobre fungujúceho vnútorného trhu, podporu konkurencieschopnosti MSP a tvorbu európskej štatistiky. Akcie sú založené na analýze skutočných potrieb v praxi, ale zohľadňujú sa v nich aj právne požiadavky (napr. núdzové opatrenia vo veterinárnej a fytosanitárnej oblasti, európska štatistika). Komisia bude vykonávať koordinačné, výkonné a riadiace funkcie tak, ako je stanovené v zmluvách. Z toho vyplýva, že ciele programu sa dosiahnu oveľa primeranejším spôsobom na úrovni Únie než na úrovni členských štátov. V odseku 3.3 posúdenia vplyvu sa odkazuje na pridanú hodnotu Únie. • Výber nástroja

Podľa záverov posúdenia vplyvu je zásah Únie prostredníctvom programu financovania primeraný. Zlúčením všetkých predchádzajúcich programov a činností predtým financovaných na základe rozpočtových riadkov týkajúcich sa vnútorného trhu, konkurencieschopnosti MSP a európskej štatistiky do jediného programu sa zlepší súdržnosť a integrácia opatrení. Zároveň sa tým zníži počet odlišných a roztrieštených pravidiel financovania. V súlade s legislatívnou politikou, ktorú Komisia prijala v rámci VFR, sa program financovania navrhuje ako nariadenie. 3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU • Hodnotenia ex post/kontroly vhodnosti existujúcich právnych predpisov Navrhovaný program vychádza zo skúseností získaných z hodnotení predchádzajúcich programov. Okrem toho sa v ňom zohľadňujú výsledky hodnotení a verejných konzultácií o činnostiach predtým financovaných na základe rozpočtových riadkov týkajúcich sa vnútorného trhu alebo pri posudzovaní potreby vykonávania nových. Za zmienku stojí najmä to, že iba 6 % občanov EÚ má pocit, že sú dobre informovaní o svojich právach občanov Únie, a iba 36 % z nich si myslí, že sú pomerne dobre informovaní. V rámci verejnej konzultácie o jednotnej digitálnej bráne 80 % podnikov považovalo splnenie vnútroštátnych požiadaviek v iných krajinách za ťažké. Šesťdesiat percent jednotlivcov považovalo za ťažké alebo pomerne ťažké zistiť, aké vnútroštátne požiadavky musia splniť, keď sa sťahujú do iného členského štátu. Hodnotením fungovania dohľadu nad trhom v rámci programu REFIT v súvislosti s výrobkami sa takisto odhalila nedostatočná informovanosť podnikov o pravidlách a nedostatočná transparentnosť, pokiaľ ide o súlad výrobkov s právnymi predpismi. Hodnotením sa zistilo, že nesúlad je spôsobený okrem iného fragmentáciou organizácie dohľadu nad trhom v Únii. Financovanie jednotných akcií orgánov dohľadu nad trhom si vyžaduje súdržnejší koordinačný rámec s cieľom znížiť počet nevyhovujúcich výrobkov na vnútornom trhu. Pokiaľ ide o politiku hospodárskej súťaže, prieskumami Eurobarometra v rokoch 2010 a 2014 sa odhalila nedostatočná informovanosť verejnosti o tom, kam sa obrátiť v prípadoch vyšších cien, menšieho počtu výrobkov, menšieho výberu dodávateľov alebo nižšej kvality. Okrem toho sa prieskumom Eurobarometra v roku 2016 odhalilo, že poznatky a informovanosť o pravidlách štátnej pomoci sú len obmedzené. Hodnotením programu Spotrebitelia sa zistila jeho pomalá reakcia na nové trhové výzvy vyplývajúce z rýchlych a často nepredvídateľných spoločenských a technologických zmien. Hodnotením sa okrem toho odhalili osobitné obmedzenia v niektorých členských štátoch, ktoré bránia optimálnemu využívaniu, čo je spravidla spôsobené obmedzenými zdrojmi. Z hodnotenia programu týkajúceho sa potravinového reťazca v polovici trvania vyplynulo, že všetky činnosti, na ktoré sa poskytuje finančná podpora Únie v tejto oblasti, sú naďalej nevyhnutné pre zdravie ľudí, zvierat a rastlín v celom potravinovom reťazci. Okrem toho sa ukázalo, že tento program je flexibilný pri riešení vznikajúcich potrieb spolufinancovania najmä v prípade výskytu ohnísk chorôb zvierat a škodcov rastlín. A napokon, z prebiehajúceho hodnotenia európskeho štatistického programu vyplynulo, že je potrebné dosiahnuť trvalú schopnosť rýchlejšie reagovať na vznikajúce nové potreby týkajúce sa údajov. Globalizáciou, digitalizáciou a rýchlymi technologickými zmenami sa naštrbujú základy merania hospodárskej výkonnosti, t. j. hrubý domáci produkt a kľúčové ekonomické ukazovatele. Značné úsilie je preto potrebné vynaložiť aj na vývoj nových metodík. Potreby v oblasti zberu údajov je potrebné prispôsobiť tak, aby zahŕňali všetky dostupné zdroje údajov. • Konzultácie so zainteresovanými stranami Verejná konzultácia o návrhu viacročného finančného rámca prebiehala od 10. januára do 9. marca 2018. Dotazník sa týkal investícií, výskumu a inovácií, MSP a vnútorného trhu. Okolo 80 % zainteresovaných strán vyjadrilo názor, že programy a fondy Únie pridávajú väčšiu hodnotu, ako by sa dalo dosiahnuť na vnútroštátnej úrovni. Vnútorný trh sa považoval za najlepší príklad pridanej hodnoty Únie, pretože sa považoval za verejný statok, ktorý poskytuje skutočnú a hmotnú hodnotu. Medzi najvýznamnejšie výzvy pre program, ktoré identifikovala veľká väčšina respondentov, patrili: podpora MSP a rozvoja priemyslu, spravodlivá hospodárska súťaž a bezpečnosť potravín. Vo všeobecnosti sa 20 % až 50 % respondentov domnievalo, že politiky súvisiace s programom plne alebo pomerne dobre prispievajú k riešeniu týchto výziev. Bezproblémový obeh tovaru v rámci Únie dosiahol najlepší výsledok (50 % všetkých odpovedí). Po ňom nasledovali podpora priemyselného rozvoja (42 %), poskytovanie štatistiky Únie (40 %) a podpora kapitálových tokov a investícií (39 %). Len 12 % respondentov sa domnievalo, že tieto politiky nie sú vôbec úspešné. • Posúdenie vplyvu Koncepcia navrhovaného programu podliehala posúdeniu vplyvu. Analyzovali sa tieto tri celkové scenáre: –Možnosť 1: vývoj za nezmenených okolností, v rámci ktorého vykonávanie súčasných viacročných programov a rozpočtových riadkov pokračuje, pričom nové návrhy výdavkov sa doplnia samostatnými základnými aktmi. –Možnosť 2: integrovaný scenár, v rámci ktorého sa prijme nový program s cieľom uskutočniť súčasné a nové programy a rozpočtové riadky patriace do rozsahu pôsobnosti programu. Uskutočňuje sa to prostredníctvom jednotného základného aktu, ktorý je dostatočne flexibilný na zachovanie osobitných právnych a inštitucionálnych požiadaviek. –Možnosť 3: úplne jednotný scenár, tu sa všetky programy v rozsahu pôsobnosti programu zlúčia do jednotného spoločného základného aktu s rovnakými právnymi a inštitucionálnymi požiadavkami pre všetky činnosti, ktoré patria do jeho rozsahu pôsobnosti.

Usúdilo sa, že uprednostňovaná je možnosť 2, teda nový, integrovaný program. Uznalo sa, že bude síce menej ambiciózna ako možnosť 3, ale ide o uskutočniteľný a pragmatický spôsob dosiahnutia ďalšieho zjednodušenia, flexibility a synergií v rámci všetkých programov a rozpočtových riadkov, ktoré patria do jeho rozsahu pôsobnosti. Zároveň umožní zahrnúť osobitné právne a inštitucionálne požiadavky na riadenie týchto jednotlivých programov. Príkladmi sú núdzové opatrenia vo veterinárnej a fytosanitárnej oblasti a európsky štatistický program, ktoré majú osobitné inštitucionálne a riadiace nastavenie a ktoré nemajú význam pre iné časti programu. Posúdenie vplyvu získalo kladné stanovisko výboru pre kontrolu regulácie. Výbor však vydal niekoľko úvah a odporúčaní na zlepšenie, ktoré sa riešili takto: Odporúčania výboru pre kontrolu regulácie Zavedené úpravy Správa by sa mala aktualizovať s cieľom zohľadniť a vysvetliť najnovšie rozhodnutia týkajúce sa rozsahu pôsobnosti programu. Oddiel 1.1. „Rozsah pôsobnosti a kontext“ sa rozšíril tak, aby sa zohľadnil rozsah pôsobnosti Programu pre jednotný trh. V úvode správy by sa mohol lepšie vysvetliť charakter príloh špecifických pre program. Mali by sa v ňom vyriešiť nezrovnalosti medzi prílohami a správou. Mal by obsahovať zistenia, ktoré sú dôležité pre rozpočet Programu pre jednotný trh, a to z príloh v hlavnej správe. Mali by sa v ňom uvádzať zmeny v jednotlivých programoch, ktoré sa vykonajú v ďalšom období. Mali by sa v ňom takisto jasnejšie zohľadňovať príspevky zainteresovaných strán pri opise politického kontextu a nových priorít. V správe by sa malo vysvetliť, ako sa riadne zohľadňujú obavy vyjadrené najmä v súvislosti so stanovením priorít, napr. pokiaľ ide o zdravie a bezpečný a udržateľný potravinový reťazec. Povaha príloh špecifických pre program bola vysvetlená v oddiele 1.1 „Rozsah pôsobnosti a kontext“. V hlavnej správe o posúdení vplyvu v tabuľke (1.3. Hlavné poučenia získané z programov a rozpočtových riadkov zahrnutých do Programu pre jednotný trh) boli vysvetlené hlavné zistenia z (pod)programov Programu pre jednotný trh, do tabuľky (2.1., Hlavné úpravy v existujúcich programoch/rozpočtových riadkoch) sa doplnili hlavné zmeny v (pod)programoch. Okrem toho sa objasnili názory zainteresovaných strán. V správe sa stanovujú spoločné priority Programu pre jednotný trh, ale bolo by vhodné, keby sa v nej bližšie určilo, ktoré z priorít a podprogramov sú ťažiskové. V analýze ako takej by sa mohli zohľadňovať scenáre obmedzenia činností a/alebo zvyšovania synergie s cieľom vyrovnať sa s možným obmedzeným rozpočtom. Správa bola doplnená o oddiel 3.3 týkajúci sa „možných priorít v reakcii na základný scenár EÚ27“. V správe by sa mohli lepšie objasniť súdržnosť a možné synergie medzi nástrojmi Programu pre jednotný trh a inými programami VFR. „Výnimky z rozsahu pôsobnosti a súdržnosti s inými programami VFR“ v oddiele 1.1 sa rozšírili o ďalšie informácie o súdržnosti a možných synergiách s inými programami. • Zjednodušenie Ako už bolo vysvetlené, navrhovaný program spája činnosti predtým financované v rámci šiestich predchádzajúcich programov vrátane európskeho štatistického programu, ale takisto činnosti financované v rámci niekoľkých rozpočtových riadkov Komisie týkajúcich sa vnútorného trhu. Program zahŕňa aj nové iniciatívy, ktorých cieľom je zlepšiť fungovanie vnútorného trhu. To znamená, že navrhovaným programom sa zjednodušujú a využívajú synergie medzi rôznymi akciami. Stanovuje sa v ňom aj pružnejší a prispôsobivejší finančný rámec, ktorého cieľom je zachovávanie a prehlbovanie dobre fungujúceho vnútorného trhu čo najefektívnejším spôsobom z hľadiska nákladov. • Základné práva Programom sa zabezpečuje plné dodržiavanie práv a zásad stanovených v Charte základných práv Európskej únie a prispieva sa ním k uplatňovaniu viacerých z týchto práv. Cieľmi programu sú najmä zabezpečenie zdravia občanov v súlade s článkom 35 charty a ochrany spotrebiteľa v súlade s článkom 38 charty. Takisto sa ním prispieva k právu na účinný prostriedok nápravy a spravodlivý proces stanovenému v článku 47 charty. Cieľom programu je takisto posilnenie slobody podnikania v súlade s právom Únie a vnútroštátnymi právnymi predpismi a postupmi (článok 16). 4.VPLYV NA ROZPOČET Komisia 2. mája 2018 prijala návrh ďalšieho viacročného finančného rámca na obdobie začínajúce rokom 2021. V súlade s týmto návrhom toto nariadenie obsahuje rozpočtový rámec vo výške 4 088 580 000 EUR (v bežných cenách) na obdobie začínajúce rokom 2021. 5.ĎALŠIE PRVKY • Plány vykonávania, spôsob monitorovania, hodnotenia a podávania správ Navrhovaný program sa bude vykonávať najmä prostredníctvom priameho riadenia, najmä s využitím grantov, cien a verejného obstarávania. Predpokladá sa, že časti programu budú vykonávať výkonné agentúry. To sa týka najmä činností týkajúcich sa konkurencieschopnosti podnikov a MSP, odbornej prípravy v oblasti zdravia ľudí, zvierat a rastlín v celom potravinovom reťazci a podpory dobrých životných podmienok zvierat. Vplyv programu sa bude posudzovať prostredníctvom hodnotení v polovici trvania a záverečných hodnotení, ako aj nepretržitým monitorovaním súboru ambicióznych kľúčových ukazovateľov výkonnosti. Tieto hodnotenia sa vykonajú v súlade s odsekmi 22 a 23 medziinštitucionálnej dohody z 13. apríla 2016, v ktorej tri inštitúcie potvrdili, že hodnotenia existujúcich právnych predpisov a politiky by mali poskytnúť základ pre posúdenia vplyvu možností ďalších opatrení. Hodnoteniami sa posúdia účinky programu v praxi na základe ukazovateľov a cieľov a podrobnej analýzy toho, do akej miery možno nástroj považovať za relevantný, efektívny a účinný, či poskytuje dosť pridanej hodnoty Únie a je zlučiteľný s ostatnými politikami Únie. Budú zahŕňať získané poznatky, ktoré umožnia určiť možné medzery alebo problémy, ako aj možnosti ďalšieho zlepšovania akcií alebo ich výsledkov a pomôcť maximalizovať ich vplyv. Výsledky a výstupy programu sa budú pravidelne posudzovať prostredníctvom komplexného systému monitorovania založeného na vymedzených ukazovateľoch so zreteľom na zabezpečenie čo najvýhodnejšieho pomeru medzi kvalitou a cenou. Keďže program zohráva prevažne podpornú úlohu, a to tak, že pomáha správam členských štátov pri výmene informácií a zvyšovaní ich kapacít, systém monitorovania sa okrem iného zameriava na sledovanie pokroku činností programu prostredníctvom ukazovateľov výstupov. • Podrobné vysvetlenie konkrétnych ustanovení návrhu Kapitola I Všeobecné ustanovenia Rozsah pôsobnosti programu komplexným spôsobom zahŕňa oblasť vnútorného trhu, konkurencieschopnosti MSP a európskej štatistiky. Ciele špecifické pre program sa týkajú:

·dosiahnutia lepšieho fungovania vnútorného trhu, ·zlepšenia konkurencieschopnosti podnikov, najmä MSP, ·posilnenia normalizácie, ·podpory záujmov spotrebiteľov, ·prispievania k vysokej úrovni zdravia ľudí, zvierat a rastlín v celom potravinovom reťazci a ·tvorby a oznamovania kvalitnej štatistiky o Európe. Program bude otvorený pre účasť členským štátom, členom Európskeho združenia voľného obchodu (EZVO), ktorí sú členmi Európskeho hospodárskeho priestoru (EHP), pristupujúcim krajinám, kandidátskym krajinám a potenciálnym kandidátskym krajinám. V súlade s celkovou politikou Únie budú mať za určitých podmienok možnosť zúčastniť sa na programe aj krajiny, na ktoré sa vzťahuje európska susedská politika. Program bude ďalej otvorený pre Švajčiarsko v súlade s podmienkami stanovenými v Dohode medzi Európskym spoločenstvom a Švajčiarskou konfederáciou o spolupráci v oblasti štatistiky. Program sa bude vykonávať prostredníctvom najbežnejšie používaných výdavkových mechanizmov rozpočtu Únie, konkrétne verejného obstarávania a grantov. Kapitola II – Granty V tejto kapitole sa uvádzajú všeobecné druhy akcií, ktoré sa budú uplatňovať na všetky špecifické ciele. Patria medzi ne: ·podpora účinného presadzovania a modernizácie právneho rámca Únie prostredníctvom zhromažďovania údajov a analýz, ·štúdie a hodnotenia, ·budovanie kapacít a uľahčenie jednotných akcií členských štátov a ich príslušných orgánov a Komisie a decentralizovaných agentúr Únie, ·financovanie mechanizmov umožňujúcich jednotlivcom, spotrebiteľom a zástupcom podnikov prispievať k procesom rozhodovania a ·posilnenie výmeny a šírenia odborných znalostí a poznatkov. V tejto kapitole sa okrem toho uvádzajú veľmi špecifické a cielené prísne obmedzené druhy akcií v týchto oblastiach: zlepšenie konkurencieschopnosti, najmä MSP; normalizácia a núdzové opatrenia v celom potravinovom reťazci. Okrem toho sa v tejto kapitole uvádzajú konkrétne činnosti týkajúce sa vykonávania rámca na financovanie rozvoja, tvorby a šírenia európskej štatistiky v zmysle článku 13 nariadenia (ES) č. 223/2009. S cieľom dosiahnuť maximálne zjednodušenie sa v tejto kapitole stanovujú buď dodatočné podmienky, alebo výnimky z nariadenia o rozpočtových pravidlách, pokiaľ ide o požiadavky oprávnenosti týkajúce sa subjektov, výnimky z požiadavky výzvy na predkladanie návrhov, pravidlá spolufinancovania, oprávnené náklady atď. Kapitola III Plánovanie, monitorovanie a hodnotenie Vykonávanie programu by malo byť založené na ročnom alebo viacročnom pracovnom programe alebo programoch. Vzhľadom na strednodobý až dlhodobý charakter sledovaných cieľov a na základe skúseností získaných v priebehu času sa pracovné programy môžu vzťahovať na niekoľko rokov. Viacročné pracovné programy nemajú vplyv na vykonávanie programu a znížia administratívne zaťaženie.

V prílohe IV sa doplnil zoznam hlavných ukazovateľov s cieľom od začiatku zlepšiť monitorovanie programu a jeho výsledkov. Komisia bude splnomocnená prijímať delegované akty s cieľom v prípade potreby zmeniť rámec pre monitorovanie a hodnotenie a zoznam ukazovateľov. V návrhu Komisie na viacročný finančný rámec na roky 2021 – 2027 sa stanovil ambicióznejší cieľ v oblasti zohľadňovania problematiky klímy vo všetkých programoch EÚ, pričom celkovým cieľom je, aby sa 25 % výdavkov EÚ vynakladalo na ciele v oblasti klímy. Príspevok tohto programu k dosahovaniu tohto celkového cieľa sa bude sledovať prostredníctvom systému ukazovateľov EÚ v oblasti klímy na vhodnej úrovni členenia vrátane používania presnejších metodík, ak sú k dispozícii. Komisia bude aj naďalej každoročne predkladať informácie, pokiaľ ide o viazané rozpočtové prostriedky v rámci ročného návrhu rozpočtu. S cieľom podporiť plné využitie potenciálu programu prispieť k cieľom v oblasti klímy sa bude Komisia počas celého procesu prípravy, vykonávania, revízie a hodnotenia programu usilovať určiť relevantné akcie. Vykonajú sa priebežné a záverečné hodnotenia. Kapitola IV Prechodné a záverečné ustanovenia Jasné, účinné a primerané cielené informácie sa poskytnú viacerým cieľovým skupinám vrátane médií a verejnosti. 2018/0231 (COD) Návrh NARIADENIE EURÓPSKEHO PARLAMENTU A RADY, ktorým sa zriaďuje Program pre jednotný trh, konkurencieschopnosť podnikov vrátane malých a stredných podnikov a európsku štatistiku a ktorým sa zrušuje nariadenie (EÚ) č. 99/2013, nariadenie (EÚ) č. 1287/2013, nariadenie (EÚ) č. 254/2014, nariadenie (EÚ) č. 258/2014, nariadenie (EÚ) č. 652/2014 a nariadenie (EÚ) 2017/826 (Text s významom pre EHP) EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, článok 168 ods. 4 písm. b) a články 114, 173 a 338, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru, so zreteľom na stanovisko Výboru regiónov, konajúc v súlade s riadnym legislatívnym postupom, keďže:

(1)Vnútorný trh je základným kameňom Únie. Od svojho založenia významne prispieva k rastu, konkurencieschopnosti a zamestnanosti. Prispel k vytvoreniu nových príležitosti a dosiahnutiu úspor z rozsahu pre európske podniky, najmä mikro, malé a stredné podniky (MSP), a posilnil konkurencieschopnosť priemyslu. Vnútorný trh prispel k vytvoreniu pracovných miest a ponúkol spotrebiteľom väčší výber za nižšie ceny. Zostáva motorom budovania silnejšieho, vyrovnanejšieho a spravodlivejšieho hospodárstva. Ide o jeden z najväčších úspechov Únie a jej najlepšie aktívum v čoraz globálnejšom svete. (2)Vnútorný trh sa musí neustále prispôsobovať rýchlo sa meniacemu prostrediu digitálnej revolúcie a globalizácie. Nová éra digitálnej inovácie aj naďalej poskytuje príležitosti pre podniky a jednotlivcov, vytvára nové produkty a obchodné modely, ale rovnako predstavuje výzvu pre reguláciu a presadzovanie. (3)Základom fungovania vnútorného trhu je veľké množstvo právnych predpisov Únie. Týka sa to najmä konkurencieschopnosti, normalizácie, ochrany spotrebiteľa, dohľadu nad trhom a regulácie potravinového reťazca, ale aj pravidiel týkajúcich sa obchodných a finančných transakcií a podpory spravodlivej hospodárskej súťaže, ktoré zabezpečia rovnaké podmienky pre fungovanie vnútorného trhu. (4)Stále však pretrvávajú bariéry riadneho fungovania vnútorného trhu a objavujú sa nové prekážky. Prijatie pravidiel predstavuje len prvý krok, rovnako dôležité však je, aby sa zabezpečilo ich fungovanie. V konečnom dôsledku je to otázka dôvery občanov v Úniu, jej schopnosť prinášať výsledky a schopnosť vytvárať pracovné miesta a rast a zároveň chrániť verejný záujem. (5)V súčasnosti existuje viacero programov pre akcie Únie v oblasti konkurencieschopnosti podnikov vrátane MSP, ochrany spotrebiteľa, zákazníkov a koncových používateľov v oblasti finančných služieb, tvorby politiky v oblasti finančných služieb a potravinového reťazca. Niektoré ďalšie činnosti sú financované priamo v rámci rozpočtových položiek vnútorného trhu. Je potrebné zefektívniť a využívať synergie medzi rôznymi akciami a vytvoriť pružnejší a agilnejší rámec financovania činností zameraných na dosiahnutie dobre fungujúceho vnútorného trhu, a to z hľadiska nákladov čo najefektívnejším spôsobom. Preto je potrebné zriadiť nový program, ktorý by spájal činnosti financované v rámci týchto iných programov a iných príslušných rozpočtových položiek. Program by mal zahŕňať aj nové iniciatívy, ktorých cieľom je zlepšiť fungovanie vnútorného trhu. (6)Na rozvoj, tvorbu a šírenie európskej štatistiky sa vzťahuje osobitný európsky štatistický program zriadený nariadením Európskeho parlamentu a Rady (EÚ) č. 99/2013. S cieľom zabezpečiť kontinuitu tvorby a šírenia európskej štatistiky by mal nový program zahŕňať aj činnosti, na ktoré sa vzťahuje európsky štatistický program, na základe vytvorenia rámca pre rozvoj, tvorbu a šírenie európskej štatistiky. Tento nový program by mal vytvoriť finančný rámec pre európsku štatistiku s cieľom poskytovať kvalitnú, porovnateľnú a spoľahlivú štatistiku o Európe s cieľom podporiť tvorbu, vykonávanie, monitorovanie a hodnotenie všetkých politík Únie. (7)Je preto vhodné vytvoriť program pre vnútorný trh, konkurencieschopnosť podnikov vrátane mikro, malých a stredných podnikov a európsku štatistiku (ďalej len „program“). Program by sa mal zriadiť na obdobie siedmich rokov od roku 2021 do roku 2027. (8)Program by mal podporovať navrhovanie, vykonávanie a presadzovanie právnych predpisov Únie, ktoré podporujú riadne fungovanie vnútorného trhu. Program by mal podporovať vytvorenie vhodných podmienok na posilnenie postavenia všetkých aktérov vnútorného trhu: podnikov, občanov vrátane spotrebiteľov, občianskej spoločnosti a verejných orgánov. Na tento účel by sa program mal zameriavať na zabezpečenie konkurencieschopnosti podnikov, najmä malých a stredných podnikov, ale aj na podporu presadzovania predpisov v oblasti ochrany a bezpečnosti spotrebiteľov, ako aj prostredníctvom zvyšovania informovanosti podnikov a jednotlivcov tým, že im poskytne správne nástroje, znalosti a schopnosti prijímať informované rozhodnutia a posilní ich účasť na tvorbe politík Únie. Okrem toho by cieľom tohto programu malo byť zlepšenie regulačnej a administratívnej spolupráce, najmä prostredníctvom výmeny najlepších postupov, budovania základov znalostí a schopností vrátane využívania strategického verejného obstarávania. Program by sa mal zameriavať aj na podporu tvorby medzinárodných noriem vysokej kvality, ktoré sú základom vykonávania právnych predpisov Únie. To zahŕňa aj tvorbu noriem v oblasti finančného vykazovania a auditu, čím sa prispeje k transparentnosti a dobrému fungovaniu kapitálových trhov Únie a k zvýšeniu ochrany investorov. Program by mal podporovať tvorbu pravidiel a tvorbu noriem aj tak, že zabezpečuje čo najširšie zapojenie zainteresovaných strán. Cieľom programu by takisto mala byť podpora vykonávania a presadzovania právnych predpisov Únie, čím sa zabezpečí vysoká úroveň zdravia ľudí, zvierat a rastlín v rámci celého potravinového reťazca a zlepšenie dobrých životných podmienok zvierat. (9)Moderný vnútorný trh podporuje hospodársku súťaž a prináša výhody pre spotrebiteľov, podniky a zamestnancov. Lepšie využívanie stále sa vyvíjajúceho jednotného trhu so službami by malo pomôcť európskym podnikom vytvárať pracovné miesta a cezhranične sa rozrastať, poskytovať širší výber služieb za lepšie ceny a zachovávať vysoké normy pre spotrebiteľov a pracovníkov. Na dosiahnutie tohto cieľa by mal program prispieť k odstráneniu zostávajúcich prekážok a k zabezpečeniu regulačného rámca, ktorý sa dokáže prispôsobiť novým inovačným obchodným modelom. (10)V prípade mnohých priemyselných výrobkov boli regulačné prekážky na vnútornom trhu odstránené prostredníctvom preventívnych mechanizmov, prijatia spoločných pravidiel a v prípade, že takéto pravidlá Únie neexistujú, prostredníctvom zásady vzájomného uznávania. V oblastiach, v ktorých neexistujú žiadne právne predpisy Únie, zásada vzájomného uznávania znamená, že tovar, ktorý sa v súlade s právnymi predpismi uvádza na trh v jednom členskom štáte, požíva právo na voľný pohyb a môže sa predávať v inom členskom štáte. Nedostatočné uplatňovanie vzájomného uznávania však sťažuje snahu podnikov o vstup na trhy v iných členských štátoch. Napriek vysokému stupňu integrácie trhu v oblasti tovaru táto skutočnosť vedie k strate príležitostí pre hospodárstvo ako celok. Program by sa mal preto zamerať na zlepšenie uplatňovania vzájomného uznávania v oblasti tovaru a na zníženie počtu nelegálnych a nevyhovujúcich tovarov vstupujúcich na trh. (11)Nové problémy v oblasti regulácie a presadzovania právnych predpisov sa týkajú rýchlo sa meniaceho prostredia digitálnej revolúcie, pokiaľ ide o také otázky, ako je kybernetická bezpečnosť, internet vecí alebo umelá inteligencia. Ak by došlo k vzniku škody, prísne pravidlá týkajúce sa bezpečnosti výrobkov a zodpovednosti za ne sú nevyhnutnými na zabezpečenie politickej reakcie, ktorá európskym občanom vrátane spotrebiteľov a podnikov umožní mať osoh z týchto pravidiel. Program by mal preto prispievať k rýchlemu prispôsobeniu a presadzovaniu režimu Únie v oblasti zodpovednosti za výrobky, ktorý podporuje inovácie. (12)Uvedenie takých výrobkov na trh, ktoré nie sú v súlade s právom Únie, znevýhodňuje tých, ktorí dodržiavajú pravidlá, a môže ohroziť spotrebiteľov. Mnohí podnikatelia nedodržiavajú predpisy buď preto, že o nich nevedia, alebo úmyselne, aby získali konkurenčnú výhodu. Orgány dohľadu nad trhom sú často nedostatočne financované a obmedzené štátnymi hranicami, zatiaľ čo podnikatelia obchodujú na úrovni Únie alebo dokonca na globálnej úrovni. Najmä v prípade elektronického obchodu majú orgány dohľadu nad trhom veľké ťažkosti vysledovať nevyhovujúce výrobky dovezené z tretích krajín a identifikovať zodpovedný subjekt v rámci svojej jurisdikcie. Program by mal preto byť zameraný na posilnenie súladu výrobkov prostredníctvom poskytovania správnych stimulov pre podnikateľov, zintenzívnenia kontrol súladu a podpory užšej cezhraničnej spolupráce medzi orgánmi presadzovania práva. Program by mal takisto prispieť ku konsolidácii existujúceho rámca pre činnosti dohľadu nad trhom, podporiť spoločné akcie orgánov dohľadu nad trhom z rôznych členských štátov, zlepšiť výmenu informácií a podporiť zbližovanie a užšiu integráciu činností dohľadu nad trhom. (13)Bezpečnosť výrobkov je spoločným záujmom. Orgány posudzovania zhody overujú, či výrobky spĺňajú bezpečnostné požiadavky pred ich uvedením na trh. Je preto mimoriadne dôležité, aby orgány posudzovania zhody boli spoľahlivé a spôsobilé. Únia zaviedla systém akreditácie orgánov posudzovania zhody, pričom overuje ich spôsobilosť, nestrannosť a nezávislosť. Hlavnou výzvou je teraz udržať celý akreditačný systém v súlade s najnovšími technológiami a zaistiť, aby sa uplatňoval s rovnakou mierou prísnosti v celej Únii. Program by mal preto podporovať opatrenia na zabezpečenie toho, aby orgány posudzovania zhody naďalej plnili regulačné požiadavky, a posilniť európsky akreditačný systém, najmä v nových oblastiach politiky, a to prostredníctvom podpory Európskej spolupráce pre akreditáciu (EA) uvedenej v článku 14 nariadenia Európskeho parlamentu a Rady (ES) č. 765/2008. (14)Keďže pre spotrebiteľské trhy vďaka rozvoju online obchodných a cestovných služieb prakticky neexistujú hranice, je dôležité zabezpečiť, aby spotrebitelia s bydliskom v Únii mohli využívať primeranú ochranu pri dovoze tovaru a služieb od hospodárskych subjektov so sídlom v tretích krajinách. Program by mal preto v prípade potreby umožniť podporu spolupráce s príslušnými orgánmi v tretích krajinách, ktoré sú kľúčovými obchodnými partnermi Únie. (15)Verejné obstarávanie využívajú verejné orgány s cieľom zabezpečiť hodnotu za vynaložené verejné prostriedky a prispieť k inovatívnejšiemu, udržateľnejšiemu, inkluzívnejšiemu a konkurencieschopnejšiemu vnútornému trhu. Smernica Európskeho parlamentu a Rady 2014/23/EÚ, smernica Európskeho parlamentu a Rady 2014/24/EÚ a smernica Európskeho parlamentu a Rady 2014/25/EÚ poskytujú právny rámec pre integráciu a účinné fungovanie trhov verejného obstarávania, ktoré predstavujú 14 % hrubého domáceho produktu Únie, v prospech verejných orgánov, podnikov, ako aj občanov vrátane spotrebiteľov. Program by preto mal podporovať opatrenia na zabezpečenie širšieho zavádzania strategického verejného obstarávania, profesionalizácie verejných obstarávateľov, lepšieho prístupu k trhom verejného obstarávania pre MSP, zvýšenia transparentnosti, integrity a lepších údajov, posilnenia digitálnej transformácie obstarávania a podpory spoločného obstarávania, prostredníctvom posilnenia partnerského prístupu s členskými štátmi, zlepšenia zberu údajov a analýzy údajov, a to aj prostredníctvom rozvoja špecializovaných nástrojov IT, podpory výmeny skúseností a osvedčených postupov, poskytovania usmernení, uzatvárania prospešných obchodných dohôd, posilnenia spolupráce medzi vnútroštátnymi orgánmi a spúšťania pilotných projektov. (16)Na dosiahnutie cieľov programu a na uľahčenie života občanov a podnikov je potrebné zaviesť kvalitné verejné služby zamerané na používateľa. To znamená, že orgány verejnej správy budú musieť začať pracovať novými spôsobmi, prekonať obmedzenia spôsobené izolovanosťou jednotlivých častí verejnej správy a zapojiť sa do spoločnej tvorby týchto verejných služieb s občanmi a podnikmi. Okrem toho neustály a pokračujúci nárast cezhraničných aktivít na vnútornom trhu si vyžaduje poskytovanie aktuálnych informácií o právach podnikov a občanov, ale aj informácie vysvetľujúce administratívne formality. Okrem toho je nevyhnutné poskytovať právne poradenstvo a pomáhať riešiť problémy, ktoré sa vyskytujú na cezhraničnej úrovni. Taktiež je potrebné jednoduché a účinné prepojenie vnútroštátnych správ, ako aj hodnotenie fungovania vnútorného trhu na mieste. Program by preto mal podporovať tieto existujúce nástroje správy vnútorného trhu: portál Vaša Európa, ktorý by mal byť základom nadchádzajúcej jednotnej digitálnej brány, portál Vaša Európa – Poradenstvo, SOLVIT, informačný systém o vnútornom trhu a prehľad výsledkov jednotného trhu s cieľom zlepšiť každodenný život občanov a schopnosť podnikov obchodovať cez hranice. (17)Program by mal podporovať rozvoj regulačného rámca Únie v oblasti práva obchodných spoločností a správy a riadenia spoločností, ako aj zmluvného práva, s cieľom zvýšiť efektívnosť a konkurencieschopnosť podnikov a zároveň poskytnúť ochranu zainteresovaným stranám, ktoré sú ovplyvnené obchodnou činnosťou spoločností, a reagovať na vznikajúce politické výzvy. Mal by tiež zabezpečiť primerané hodnotenie, vykonávanie a presadzovanie príslušného acquis, informovať zainteresované strany a pomáhať im a podporovať výmenu informácií v tejto oblasti. Program by mal ďalej podporovať iniciatívy Komisie v prospech jasného a prispôsobeného právneho rámca pre dátové hospodárstvo a inovácie. Tieto iniciatívy sú potrebné na zvýšenie právnej istoty, pokiaľ ide o zmluvné a mimozmluvné právo, predovšetkým s ohľadom na zodpovednosť a etiku v kontexte vznikajúcich technológií, ako napríklad internet vecí, umelá inteligencia, robotika, 3D tlač. Program by sa mal zamerať na podnecovanie rozvoja podnikania založeného na údajoch, keďže bude rozhodujúce pre pozíciu hospodárstva Únie v celosvetovej hospodárskej súťaži. (18)Program by mal podporovať aj správne a úplné vykonávanie a uplatňovanie právneho rámca Únie na boj členských štátov proti praniu špinavých peňazí a financovaniu terorizmu a rozvoj budúcich politík na riešenie nových výziev v tejto oblasti. Mal by tiež podporovať relevantné činnosti medzinárodných organizácií európskeho záujmu, ako je výbor expertov pre vyhodnocovanie opatrení proti praniu špinavých peňazí a financovaniu terorizmu v rámci Rady Európy. (19)Vykonávanie a rozvoj vnútorného trhu v oblasti finančných služieb, finančnej stability a únie kapitálových trhov vrátane udržateľného financovania vo veľkej miere závisí od politických opatrení Únie založených na dôkazoch. V záujme dosiahnutia tohto cieľa by mala Komisia mať aktívnu úlohu, pokiaľ ide o neustále monitorovanie finančných trhov a finančnej stability, posudzovanie vykonávania právnych predpisov Únie členskými štátmi, hodnotenie, či sú existujúce právne predpisy vhodné na daný účel, a určenie potenciálnych oblastí akcií, v ktorých dochádza k vzniku nových rizík, s nepretržitou účasťou zainteresovaných strán počas celého cyklu tvorby politiky. Tieto činnosti závisia od vypracovania analýz, štúdií, školiacich materiálov, prieskumov, posudzovania zhody, hodnotení a štatistík a sú podporované informačnými systémami a komunikačnými nástrojmi. (20)Vzhľadom na to, že vnútorný trh stanovený v článku 3 Zmluvy o Európskej únii obsahuje systém, ktorým sa zabezpečuje, že nedôjde k narušeniu hospodárskej súťaže, program by mal podporovať politiku hospodárskej súťaže Únie, siete a spoluprácu s vnútroštátnymi orgánmi a súdmi, ako aj kontakty so širšou skupinou zainteresovaných strán pri komunikácii a vysvetľovaní práv, výhod a povinností vyplývajúcich z politiky hospodárskej súťaže Únie.

(21)Program musí najmä riešiť radikálne dôsledky pre hospodársku súťaž a fungovanie vnútorného trhu, ktoré vyplývajú z prebiehajúcej transformácie hospodárstva a podnikateľského prostredia, najmä v dôsledku exponenciálneho rastu a používania údajov, pričom treba zohľadniť aj zvýšené využívanie umelej inteligencie a iných nástrojov IT a odborných znalostí zo strany spoločností a ich poradcov. Je tiež nevyhnutné, aby program podporoval siete a spoluprácu s orgánmi a súdmi členských štátov, keďže nerušená hospodárska súťaž a fungovanie vnútorného trhu rozhodujúcim spôsobom závisia od opatrení daných orgánov. Vzhľadom na osobitnú úlohu politiky hospodárskej súťaže pri prevencii škôd na vnútornom trhu, ktoré sú výsledkom protisúťažného správania za hranicami Únie, by mal program v prípade potreby podporovať aj spoluprácu s orgánmi tretích krajín. A napokon, je potrebné rozšíriť osvetové činnosti, aby sa umožnilo väčšiemu počtu občanov a podnikov využívať všetky výhody spravodlivej hospodárskej súťaže na vnútornom trhu. Vzhľadom na to, že množstvo iniciatív v rámci programu je nové a že časť programu týkajúca sa hospodárskej súťaže je obzvlášť ovplyvnená dynamickým vývojom v podmienkach hospodárskej súťaže na vnútornom trhu, najmä v súvislosti s umelou inteligenciou, algoritmami, veľkými dátami, kybernetickou bezpečnosťou a forenznými technológiami, ktorých tempo a rozsah je ťažké odhadnúť, predpokladá sa, že na riešenie vyvíjajúcich sa potrieb v rámci tejto časti programu sa bude vyžadovať flexibilita. (22)Úplne najdôležitejšie je posilnenie konkurencieschopnosti európskych podnikov pri súčasnom upevnení skutočne rovnakých podmienok a otvoreného a konkurencieschopného vnútorného trhu. MSP sú motorom európskeho hospodárstva, tvoria 99 % všetkých podnikov v Európe, poskytujú dve tretiny pracovných miest a významne prispievajú k vytváraniu nových pracovných miest s regionálnym a miestnym rozmerom. (23)Malé a stredné podniky čelia spoločným výzvam, ktoré na väčšie podniky nemajú rovnaký dosah, týka sa to získavania finančných prostriedkov a kvalifikovaných pracovných síl, zmierňovania administratívnej záťaže, podpory tvorivosti a inovácie, prístupu na trhy a podpory medzinárodného pôsobenia. Program by mal primerane riešiť takéto zlyhania trhu, pričom by nemal nevhodne narúšať hospodársku súťaž na vnútornom trhu. (24)Mnohé z problémov v oblasti konkurencieschopnosti Únie súvisia s ťažkosťami MSP pri získavaní prístupu k financiám, keďže zápasia s preukazovaním svojej úverovej bonity a majú nedostatočný kolaterál. Ďalšie výzvy pri financovaní vyplývajú z potreby MSP udržať si konkurencieschopnosť zapojením sa napr. do digitalizácie, internacionalizácie a inovačných činností a zvyšovania úrovne ich pracovnej sily. Obmedzený prístup k financiám má negatívny vplyv na tvorbu, rast a mieru prežitia podnikov, ako aj na pripravenosť nových podnikateľov prevziať životaschopné spoločnosti v rámci prevodu podniku. (25)Na prekonanie týchto zlyhaní trhu a s cieľom zabezpečiť, aby MSP naďalej zohrávali svoju úlohu ako základ konkurencieschopnosti hospodárstva Únie, potrebujú malé a stredné podniky dodatočnú podporu prostredníctvom dlhových a kapitálových nástrojov, ktoré sa majú zriadiť v rámci špecializovaného nástroja pre MSP, Fondu InvestEU, zriadeného nariadením Európskeho parlamentu a Rady [...]. Nástroj na poskytovanie záruk za úvery zriadený na základe nariadenia Európskeho parlamentu a Rady (EÚ) č. 1287/2013 má preukázanú pridanú hodnotu a očakáva sa, že prinesie výhody najmenej 500 000 malým a stredným podnikom; jeho nástupca bude zriadený v rámci špecializovaného nástroja pre MSP v rámci Fondu InvestEU. (26)Politické ciele tohto programu sa budú riešiť aj prostredníctvom finančných nástrojov a rozpočtovej záruky v rámci špecializovaného nástroja pre MSP, Fondu InvestEU. Finančná podpora by sa mala používať na primerané riešenie zlyhaní trhu alebo suboptimálnych investičných situácií a príslušné akcie by nemali byť duplicitné k súkromnému financovaniu, ani by ho nemali vytláčať, resp. narúšať hospodársku súťaž na vnútornom trhu. Akcie by mali mať jasnú európsku pridanú hodnotu. (27)Program by mal poskytovať účinnú podporu MSP počas celého ich životného cyklu. Mal by nadväzovať na jedinečné poznatky a odborné znalosti vypracované s ohľadom na MSP a priemyselné odvetvia a na dlhoročné skúsenosti s prácou s európskymi, národnými a regionálnymi zainteresovanými stranami. Táto podpora by mala vychádzať z úspešných skúseností siete Enterprise Europe Network ako jednotného kontaktného miesta na zlepšenie konkurencieschopnosti MSP a rozvoja ich podnikania na jednotnom trhu aj mimo neho. Táto sieť plánuje pokračovať v poskytovaní služieb v mene iných programov Únie, najmä v rámci programu Horizont 2020, pričom sa využijú finančné zdroje týchto programov. Mentorský program pre nových podnikateľov by mal naďalej zostať nástrojom, ktorý umožní novým alebo nádejným podnikateľom získať obchodné skúsenosti tým, že sa spoja so skúseným podnikateľom z inej krajiny, čo pomôže posilniť ich podnikateľské talenty. Program by sa mal ďalej usilovať rásť a rozširovať svoje geografické pokrytie, a tak ponúkať širšiu škálu možností podnikateľov nájsť vhodného partnera, prípadne aj v súčinnosti s inými iniciatívami Únie. (28)Klastre sú strategickým nástrojom na podporu konkurencieschopnosti a rozširovania MSP, keďže poskytujú priaznivé podnikateľské prostredie. Spoločné iniciatívy v oblasti klastrov by mali v záujme urýchlenia rastu MSP zasiahnuť kritickú masu. Prostredníctvom prepojenia špecializovaných ekosystémov vytvárajú klastre nové obchodné príležitosti pre MSP a lepšie ich integrujú v európskych a globálnych strategických hodnotových reťazcoch. Podpora by sa mala poskytovať na rozvoj stratégií nadnárodných partnerstiev a na vykonávanie spoločných činností s podporou Európskej platformy pre spoluprácu klastrov. Udržateľné partnerstvá by sa mali podporovať prostredníctvom financovania všade tam, kde sa dosiahnu čiastkové ciele výkonnosti a účasti. Priama podpora MSP by mala smerovať cez klastrové organizácie na: zavádzanie vyspelých technológií, nových obchodných modelov, nízkouhlíkových a zdrojovo efektívnych riešení, tvorivosť a dizajn, zvyšovanie úrovne zručností, prilákanie talentov, zrýchlenie podnikania a internacionalizáciu. S cieľom uľahčiť priemyselnú transformáciu a vykonávanie stratégií pre inteligentnú špecializáciu by mali byť zapojené aj iné špecializované subjekty na podporu MSP. Program by tak mal prispievať k rastu a budovať spojenia s (digitálnymi) inovačnými centrami Únie a investíciami v rámci politiky súdržnosti a programu Európsky horizont. Preskúmať by sa mohli aj synergie s programom Erasmus. (29)Tvorivosť a inovácia je rozhodujúca pre konkurencieschopnosť priemyselných hodnotových reťazcov Únie. Predstavujú katalyzátory pre priemyselnú modernizáciu a prispievajú k inteligentnému, inkluzívnemu a udržateľnému rastu. Ich využívanie zo strany MSP je však stále ešte veľmi opatrné. Program by preto mal podporovať cielené akcie, siete a partnerstvá pre inovácie poháňané tvorivosťou v celom priemyselnom hodnotovom reťazci. (30)Európske normy hrajú dôležitú úlohu na vnútornom trhu. Sú životne dôležité pre konkurencieschopnosť podnikov, a najmä pre malé a stredné podniky. Takisto predstavujú kľúčový nástroj na podporu právnych predpisov a politík Únie vo viacerých kľúčových oblastiach, ako je energetika, zmena klímy, informačné a komunikačné technológie, udržateľné využívanie zdrojov, inovácie, bezpečnosť výrobkov, ochrana spotrebiteľov, bezpečnosť a pracovné podmienky na pracovisku a starnutie obyvateľstva, čo pre celú spoločnosť znamená pozitívny prínos. (31)Európske normalizačné činnosti sú upravené nariadením Európskeho parlamentu a Rady (EÚ) č. 1025/2012 a vykonávajú sa prostredníctvom dlhodobého verejno-súkromného partnerstva, ktoré je nevyhnutné na dosiahnutie cieľov stanovených v nariadení, ako aj vo všeobecnej a sektorovej politike Únie v oblasti normalizácie. (32)Dobre fungujúci spoločný rámec finančného výkazníctva je nevyhnutný pre vnútorný trh, účinné fungovanie kapitálových trhov a pre realizáciu integrovaného trhu s finančnými službami v kontexte únie kapitálových trhov. (33)V súlade s nariadením Európskeho parlamentu a Rady (ES) č. 1606/2002 sa medzinárodné štandardy finančného výkazníctva (IFRS) schválené Radou pre medzinárodné účtovné štandardy, ako aj súvisiace interpretácie Výboru pre interpretáciu medzinárodného finančného výkazníctva, majú začleniť do právneho poriadku Únie, aby boli uplatňované spoločnosťami, ktorých cenné papiere sú kótované na regulovanom trhu v Únii, a to len v prípade, že IFRS budú spĺňať kritériá stanovené v uvedenom nariadení vrátane požiadavky, aby účtovné závierky poskytovali „pravdivý a verný obraz“, ako sa stanovuje v článku 4 ods. 3 smernice Európskeho parlamentu a Rady 2013/34/EÚ, a prospievať európskemu verejnému blahu. Tieto medzinárodné účtovné štandardy treba vypracúvať v rámci transparentného a demokraticky zodpovedného procesu. IFRS preto zohrávajú zásadnú úlohu pri fungovaní vnútorného trhu a Únia má priamy záujem zabezpečiť, aby výsledkom procesu, prostredníctvom ktorého sa IFRS vypracúvajú a schvaľujú, boli štandardy, ktoré sú v súlade s požiadavkami právneho rámca vnútorného trhu. Preto je dôležité stanovenie vhodných podmienok financovania Nadácie IFRS. (34)Vzhľadom na úlohu Európskej poradnej skupiny pre finančné výkazníctvo (EFRAG) pri posudzovaní, či sú štandardy IFRS v súlade s požiadavkou práva a politiky Únie, ako sa stanovuje v nariadení (ES) č. 1606/2002, je nevyhnutné, aby Únia zabezpečila stabilné financovanie skupiny EFRAG, a teda sa sama podieľala na jej financovaní. Technická činnosť skupiny EFRAG by sa mala zameriavať na technické poradenstvo Komisii o schvaľovaní IFRS, ako aj na primeranú účasť na procese rozvoja takýchto IFRS a mala by zabezpečiť, aby sa záujmy Únie primerane zohľadňovali v procese stanovovania medzinárodných štandardov. Uvedené záujmy by mali zahrňovať chápanie obozretnosti, dodržiavanie požiadaviek pravdivého a verného obrazu stanovené v smernici 2013/34/EÚ, a európskeho verejného blaha, ako sa stanovuje v nariadení (ES) č. 1606/2002, a mali by zohľadňovať účinok IFRS na finančnú stabilitu a hospodárstvo. V rámci Európskej poradnej skupiny pre finančné výkazníctvo (EFRAG) by sa taktiež malo zriadiť európske laboratórium podávania správ spoločností (European Corporate Reporting Lab) na podporu inovácií a vývoja najlepších postupov pri podávaní správ spoločnosťami. Na tomto fóre môžu spoločnosti a investori spoločne využívať najlepšie postupy pri vykazovaní nefinančných informácií a podávaní správ o udržateľnosti. (35)V oblasti štatutárneho auditu bola monitorovacou skupinou v roku 2005 vytvorená Rada pre dohľad nad verejným záujmom (PIOB), ktorá je medzinárodnou organizáciou zodpovednou za monitorovanie reformy Medzinárodnej federácie účtovníkov (IFAC) v oblasti správy. Úlohou PIOB je dohliadať na proces vedúci k prijímaniu medzinárodných audítorských štandardov (ISA) a na ostatné činnosti, ktoré IFAC vykonáva vo verejnom záujme. ISA môžu byť schválené na uplatňovanie v Únii za podmienky, že boli predovšetkým vypracované náležitým postupom, pod verejným dohľadom a transparentne tak, ako sa to vyžaduje v článku 26 smernice Európskeho parlamentu a Rady 2006/43/ES. Vzhľadom na zavedenie ISA v Únii a kľúčovú úlohu PIOB pri zabezpečovaní toho, aby spĺňali požiadavky stanovené smernicou 2006/43/ES, je preto dôležité zabezpečiť vhodné mechanizmy financovania PIOB. (36)Únia prispieva k zabezpečovaniu vysokej úrovne ochrany spotrebiteľov, posilneniu ich postavenia a k tomu, aby sa spotrebitelia stali ústredným prvkom vnútorného trhu, tak, že podporuje a dopĺňa politiky členských štátov v snahe zaručiť, aby občania, keď konajú ako spotrebitelia, mohli naplno využívať výhody vnútorného trhu a aby boli pritom ich bezpečnosť a právne a hospodárske záujmy riadne chránené prostredníctvom konkrétnych opatrení. Únia musí takisto zabezpečiť, aby boli právne predpisy o ochrane spotrebiteľa a o bezpečnosti výrobkov riadne a rovnako presadzované v praxi a aby mali podniky rovnaké podmienky v podmienkach spravodlivej hospodárskej súťaže na vnútornom trhu. Okrem toho je potrebné posilniť postavenie spotrebiteľov, podporovať ich a pomáhať im pri prijímaní udržateľných rozhodnutí, a tým prispievať k udržateľnému, energeticky a zdrojovo efektívnemu obehovému hospodárstvu. (37)Program by sa mal zamerať na zvyšovanie informovanosti spotrebiteľov, podnikov, občianskej spoločnosti a orgánov o právnych predpisoch Únie v oblasti ochrany spotrebiteľa a bezpečnosti a na posilnenie postavenia spotrebiteľov a organizácií, ktoré ich zastupujú, na vnútroštátnej úrovni a na úrovni Únie, a to najmä podporou Európskej organizácie spotrebiteľov (Bureau Européen des Unions de Consommateurs, BEUC), ktorá je uznávanou mimovládnou organizáciou s dlhou tradíciou, zastupujúcou záujmy spotrebiteľov v súvislosti so všetkými príslušnými politikami Únie, ako aj Európskeho združenia pre koordináciu zastúpenia spotrebiteľov v procesoch normalizácie (European Association for the Coordination of Consumer Representation in Standardisation, ANEC), ktoré zastupuje záujmy spotrebiteľov v súvislosti s otázkami normalizácie. Pritom by sa mala venovať osobitná pozornosť novým potrebám trhu týkajúcim sa podpory udržateľnej spotreby a predchádzania zraniteľnostiam, ako aj výzvam vyplývajúcim z digitalizácie hospodárstva alebo vývoja nových modelov spotreby a obchodných modelov. Program by mal podporovať rozvoj relevantných informácií o trhoch, politických výzvach, nových otázkach a správaní, ako aj uverejňovanie spotrebiteľských hodnotiacich tabuliek Únie. (38)Program by mal podporovať príslušné vnútroštátne orgány vrátane tých, ktoré sú zodpovedné za monitorovanie bezpečnosti výrobkov a ktoré spolupracujú najmä prostredníctvom systému Únie na rýchlu výmenu informácií o nebezpečných výrobkoch. Mal by tiež podporovať presadzovanie smernice 2001/95/ES Európskeho parlamentu a Rady, ako aj nariadenia (ES) č. 765/2008, pokiaľ ide o ochranu spotrebiteľa a bezpečnosť výrobkov, rovnako ako sieť spolupráce v oblasti ochrany spotrebiteľa a medzinárodnú spoluprácu medzi príslušnými orgánmi v tretích krajinách a v Únii. Program by sa mal zameriavať aj na zabezpečenie prístupu pre všetkých spotrebiteľov a obchodníkov ku kvalitnému mimosúdnemu riešeniu sporov a riešeniu sporov online, ako aj k informáciám o možnostiach nápravy. (39)Sieť európskych spotrebiteľských centier pomáha spotrebiteľom čerpať výhody vyplývajúce z ich práv spotrebiteľov v Únii, keď nakupujú tovar a služby cez hranice na vnútornom trhu a v EHP, či už online alebo pri cestovaní. Táto sieť, ktorá pozostáva z 30 centier a je spoločne financovaná z programov Únie určených pre spotrebiteľov už viac ako 10 rokov, preukázala svoju pridanú hodnotu pri posilňovaní dôvery spotrebiteľov a obchodníkov vo vnútorný trh. Rieši viac ako 100 000 žiadostí spotrebiteľov ročne a prostredníctvom svojich tlačových a online informačných činností je k dispozícii miliónom občanov. Je jednou z najviac cenených sietí Únie na pomoc občanom a väčšina jej centier je sídlom kontaktných bodov pre právo v oblasti vnútorného trhu, ako napríklad smernicu Európskeho parlamentu a Rady 2006/123/ES, a jej hodnotenie zdôrazňuje dôležitosť pokračovania jej prevádzky. Sieť má takisto v úmysle rozvíjať dohody o reciprocite s podobnými subjektmi v tretích krajinách. (40)Kontrola vhodnosti práva Únie v oblasti ochrany spotrebiteľov a marketingu, ktorú vykonala Komisia v máji 2017, odhalila potrebu lepšie presadzovať pravidlá a uľahčiť nápravu, keď dôjde k poškodeniu spotrebiteľov z dôvodu porušenia práva v oblasti ochrany spotrebiteľov. Komisia na základe toho v apríli 2018 schválila „Novú dohodu pre spotrebiteľov“, s cieľom okrem iného zabezpečiť rovnaké zaobchádzanie so spotrebiteľmi na celom vnútornom trhu v súvislosti s dvojakými normami kvality, zlepšenie kapacity členských štátov v oblasti presadzovania práva, zvýšenia bezpečnosti výrobkov, posilnenie medzinárodnej spolupráce a nové možnosti nápravy, a to najmä prostredníctvom podávania žalôb v zastúpení oprávnenými subjektmi. Program by sa mal zamerať na podporu spotrebiteľskej politiky na základe zvyšovania povedomia a budovania znalostí, budovania kapacít a výmeny najlepších postupov medzi spotrebiteľskými organizáciami a orgánmi na ochranu spotrebiteľa, vytvárania sietí a rozvoja informácií o trhu, posilnenia okrem iného informačnej základne o fungovaní vnútorného trhu pre spotrebiteľov, IT systémov a komunikačných nástrojov.

(41)Na občanov má obzvlášť veľký dosah fungovanie trhov s finančnými službami. Tieto sú kľúčovou zložkou vnútorného trhu a vyžadujú stabilný rámec pre reguláciu a dohľad, ktorými sa zabezpečuje nielen finančná stabilita a udržateľné hospodárstvo, ale poskytujú aj vysokú úroveň ochrany spotrebiteľov a ostatných koncových používateľov finančných služieb, vrátane retailových investorov, sporiteľov, poistníkov, účastníkov a príjemcov dôchodkových fondov, jednotlivých akcionárov, dlžníkov a MSP. Je dôležité zvýšiť ich schopnosť zúčastňovať sa na tvorbe politiky pre finančný sektor. (42)Program by mal preto naďalej podporovať konkrétne činnosti, na ktoré sa vzťahuje program budovania kapacít na roky 2017 – 2020, a tým zvyšovať zapojenie spotrebiteľov a ostatných koncových používateľov finančných služieb do tvorby politiky Únie, ako sa uvádza v nariadení Európskeho parlamentu a Rady (EÚ) 2017/826, na základe ktorého pokračoval pilotný program a prípravné akcie na roky 2012 – 2017. Je to potrebné s cieľom umožniť tvorcom politík zistiť názory iných zainteresovaných strán, ako sú odborníci z finančného sektora, a zabezpečiť lepšie zastúpenie záujmov spotrebiteľov a ostatných koncových používateľov finančných služieb. Výsledkom by mali byť lepšie politiky v oblasti finančných služieb, a to najmä vďaka lepšiemu pochopeniu verejnosti, pokiaľ ide o otázky týkajúce sa finančnej regulácie, ako aj zvýšenej finančnej gramotnosti. (43)V rámci pilotného projektu medzi rokmi 2012 a 2013 a prípravnej akcie Komisia v rokoch 2014 až 2016 udelila granty dvom organizáciám na základe každoročnej otvorenej výzvy na predkladanie návrhov. Tieto dve organizácie sú Finance Watch, zriadená vďaka grantom Únie v roku 2011 ako medzinárodné neziskové združenie podľa belgického práva, a Better Finance, ktorá je výsledkom postupných reorganizácií a zmeny názvu predchádzajúcich európskych federácií a akcionárov od roku 2009. Program budovania kapacít, zriadený nariadením (EÚ) 2017/826, určuje tieto isté dve organizácie ako jediných príjemcov. Je preto potrebné pokračovať v spolufinancovaní týchto organizácií v rámci programu. Toto financovanie by však malo podliehať preskúmaniu. (44)Na to, aby vnútorný trh fungoval efektívne, je potrebná vysoká úroveň ochrany zdravia v celom potravinovom dodávateľskom reťazci. Bezpečný a udržateľný potravinový dodávateľský reťazec je predpokladom fungovania pre spoločnosť a vnútorný trh. Cezhraničné krízy v oblasti zdravia a obavy týkajúce sa potravín narúšajú fungovanie vnútorného trhu tým, že obmedzujú pohyb osôb a tovaru a narúšajú výrobu. (45)Všeobecným cieľom práva Únie v oblasti potravinového reťazca je prispievať k vysokej úrovni zdravia ľudí, zvierat a rastlín v rámci celého potravinového reťazca, podporovať zlepšovanie životných podmienok zvierat, prispievať k vysokej úrovni ochrany a informovanosti spotrebiteľov, ako aj k vysokej úrovni ochrany životného prostredia vrátane zachovania biodiverzity, a zároveň zlepšovať udržateľnosť európskej produkcie potravín a krmív, zvyšovať normy kvality v celej Únii, zvyšovať konkurencieschopnosť potravinárskeho a krmivárskeho odvetvia Únie a podporovať vytváranie pracovných miest. (46)Vzhľadom na osobitnú povahu opatrení týkajúcich sa vysokej úrovne zdravia ľudí, zvierat a rastlín v rámci celého potravinového reťazca je potrebné v tomto nariadení stanoviť osobitné kritériá oprávnenosti, pokiaľ ide o poskytovanie grantov a využívanie verejného obstarávania. Odchylne od nariadenia Európskeho parlamentu a Rady (EÚ, Euratom) (nariadenie o rozpočtových pravidlách), ako výnimka zo zásady neretroaktivity, by náklady na núdzové opatrenia v dôsledku ich naliehavej a nepredvídateľnej povahy mali byť oprávnené na financovanie a mali by zahŕňať aj náklady vzniknuté v dôsledku podozrenia na výskyt choroby alebo škodcov, za predpokladu, že sa toto podozrenie následne potvrdí a oznámi sa Komisii. Komisia by mala prijať zodpovedajúce rozpočtové záväzky a vykonať platby oprávnených výdavkov, po podpísaní právnych záväzkov a po posúdení žiadostí o platbu predložených členskými štátmi. Oprávnené by mali byť aj náklady na ochranné opatrenia prijaté v prípade priameho ohrozenia stavu zdravia v Únii v dôsledku výskytu alebo vývoja určitých chorôb zvierat a zoonóz na území tretej krajiny, členského štátu alebo zámorských krajín a území, ako aj na ochranné opatrenia alebo iné relevantné činnosti prijaté na podporu stavu zdravia rastlín v Únii. (47)Úradné kontroly, ktoré vykonávajú členské štáty, predstavujú základný nástroj na overenie a monitorovanie, či sa požiadavky Únie vykonávajú, dodržiavajú a presadzujú. Efektívnosť a účinnosť systémov úradných kontrol je rozhodujúca na udržanie vysokej úrovne bezpečnosti ľudí, zvierat a rastlín v rámci celého potravinového reťazca pri súčasnom zaistení vysokej úrovne ochrany životného prostredia a dobrých životných podmienok zvierat. Pre tieto kontrolné opatrenia by mala byť k dispozícii finančná podpora Únie. Finančný príspevok by mal byť dostupný najmä pre referenčné laboratóriá Únie, aby sa im pomohlo znášať náklady vyplývajúce z vykonávania pracovných programov schválených Komisiou. Keďže účinnosť úradných kontrol navyše závisí aj od toho, či majú orgány kontroly k dispozícii dobre pripravený personál, ktorý má primerané poznatky o práve Únie, Únia by sa mala podieľať na ich odbornej príprave a príslušných výmenných programoch organizovaných príslušnými orgánmi. (48)Kvalitná európska štatistika, ktorá sa rozvíja, tvorí a šíri v rámci európskeho štatistického programu, je nevyhnutná pre rozhodovanie založené na dôkazoch. Európska štatistika by mala byť k dispozícii včas a mala by prispievať k vykonávaniu politík Únie, ako sa uvádza v Zmluve o fungovaní Európskej únie, a to najmä v oblasti posilneného a integrovaného hospodárskeho riadenia, sociálnej, hospodárskej a územnej súdržnosti, trvalo udržateľného rozvoja, poľnohospodárskej politiky, sociálneho rozmeru Európy a globalizácie. (49)Európska štatistika je nevyhnutná pre rozhodovacie procesy Únie, ako aj pre meranie výkonnosti a vplyvu iniciatív Únie. Preto by malo byť zaistené nepretržité poskytovanie a rozvoj európskej štatistiky, ktorá bude vychádzať z prístupu na úrovni Únie a prekračovať rámec vnútorného trhu, aby boli pokryté všetky činnosti Únie a oblasti politiky, vrátane posilnenia postavenia podnikov a občanov, aby mohli prijímať informované rozhodnutia. (50)Vzhľadom na jeho horizontálny charakter sa na európsky štatistický program vzťahujú osobitné požiadavky, a to najmä požiadavky stanovené v nariadení Európskeho parlamentu a Rady (ES) č. 223/2009, predovšetkým pokiaľ ide o dodržiavanie štatistických zásad, fungovanie európskeho štatistického systému a jeho riadenie, vrátane postavenia a úloh pridelených Výboru pre Európsky štatistický systém a Komisii, vytvorenie a vykonávanie programovania štatistických činností. (51)Uvedený program bol predložený na predbežné preskúmanie Výboru pre Európsky štatistický systém v súlade s nariadením (ES) č. 223/2009. (52)Únia a členské štáty sú odhodlané vykonávať program Organizácie Spojených národov pre trvalo udržateľný rozvoj do roku 2030. Prispievaním k dosiahnutiu cieľov programu do roku 2030 Únia a členské štáty budú podporovať silnejšiu, udržateľnejšiu, inkluzívnejšiu, bezpečnejšiu a prosperujúcu Európu. Program by mal prispievať k vykonávaniu programu do roku 2030, a to aj prostredníctvom vyváženia hospodárskeho, sociálneho a environmentálneho rozmeru udržateľného rozvoja. (53)Vzhľadom na dôležitosť boja proti zmene klímy v súlade so záväzkami Únie, pokiaľ ide o vykonávanie Parížskej dohody a cieľov OSN v oblasti trvalo udržateľného rozvoja, by tento program mal prispieť k vykonávaniu opatrení v oblasti ochrany klímy a k dosiahnutiu celkového cieľa, ktorým je 25 % celkových rozpočtových výdavkov Únie na podporu cieľov v oblasti zmeny klímy. Príslušné akcie budú určené počas prípravy a vykonávania programu a opätovne sa prehodnotia v rámci príslušných postupov posudzovania a hodnotenia. (54)Týmto nariadením sa stanovuje finančné krytie pre program, ktoré má pre Európsky parlament a Radu v priebehu ročného rozpočtového postupu predstavovať hlavnú referenčnú sumu v zmysle [odkaz sa podľa potreby aktualizuje v súlade s novou medziinštitucionálnou dohodou: bodu 17 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení]. (55)V Dohode o Európskom hospodárskom priestore sa stanovuje spolupráca v oblastiach, ktoré patria do pôsobnosti tohto programu, medzi Úniou a jej členskými štátmi na jednej strane a krajinami Európskeho združenia voľného obchodu, ktoré sú zapojené do Európskeho hospodárskeho priestoru, na strane druhej. Malo by sa tiež stanoviť, že do programu sa môžu zapojiť aj iné krajiny, vrátane krajín, ktoré susedia s Úniou, ako aj krajiny, ktoré sa uchádzajú o členstvo v Únii, kandidátske krajiny alebo krajiny pristupujúce k Únii. Okrem toho by program mal byť v oblasti európskej štatistiky otvorený pre Švajčiarsko v súlade s Dohodou medzi Európskym spoločenstvom a Švajčiarskou konfederáciou o spolupráci v oblasti štatistiky. (56)Tretie krajiny, ktoré sú členmi Európskeho hospodárskeho priestoru (EHP), sa môžu zúčastňovať na programoch Únie v rámci spolupráce založenej podľa Dohody o EHP, v ktorej sa stanovuje vykonávanie programov rozhodnutím podľa uvedenej dohody. Tretie krajiny sa tiež môžu zúčastňovať na základe iných právnych nástrojov. V tomto nariadení by sa malo zaviesť osobitné ustanovenie, ktorým sa zabezpečí udelenie potrebných práv a prístupu, ktorý je požadovaný pre zodpovedného povoľujúceho úradníka, Európsky úrad pre boj proti podvodom (OLAF) a Európsky dvor audítorov, aby mohli komplexne vykonávať svoje príslušné právomoci. (57)Na tento program sa vzťahuje nariadenie o rozpočtových pravidlách. Stanovujú sa v ňom pravidlá plnenia rozpočtu Únie vrátane pravidiel, ktoré sa týkajú grantov, cien a verejného obstarávania. (58)Akcie vykonávané v rámci predchádzajúcich programov a rozpočtových riadkov sú primerané a mali by sa zachovať. Cieľom nových akcií zavedených v rámci tohto programu je posilniť predovšetkým dobre fungujúci vnútorný trh. S cieľom zabezpečiť jednoduchšie a flexibilnejšie vykonávanie programu, a tým aj lepšie plnenie jeho cieľov, by sa tieto akcie mali vymedziť iba z hľadiska celkových, všeobecných kategórií. Zoznamy orientačných činností týkajúcich sa špecifických cieľov v oblasti konkurencieschopnosti alebo špecifických činností, ktoré vyplývajú z regulačných požiadaviek, ako napríklad v oblasti normalizácie, regulácie potravinového reťazca a európskej štatistiky, by takisto mali byť zahrnuté do programu. (59)Je potrebné špecifikovať určité kategórie subjektov oprávnených na financovanie, ako aj tie subjekty, ktoré by mali byť oprávnené na financovanie bez výzvy na predkladanie návrhov. (60)Vzhľadom na zvyšujúcu sa prepojenosť svetovej ekonomiky by mal program naďalej poskytovať možnosť zapojiť do určitých aktivít externých odborníkov, ako napríklad úradníkov tretích krajín, zástupcov medzinárodných organizácií alebo hospodárske subjekty.

(61)Je potrebné uviesť osobitné kritériá týkajúce sa pravidiel spolufinancovania a oprávnených nákladov. (62)V súlade so záväzkom Komisie uvedeným v jej oznámení z 19. októbra 2010 s názvom „Preskúmanie rozpočtu EÚ“ a s cieľom zabezpečiť súdržnosť a zjednodušenie programov financovania by sa mali zdroje využívať spolu s ďalšími nástrojmi Únie na financovanie, ak sa plánovanými akciami v rámci programu sledujú ciele, ktoré sú spoločné pre rôzne nástroje financovania, pričom je však nevyhnutné vylúčiť zdvojené financovanie. (63)Tento program by mal prispieť k celkovej podpore a mal by riešiť osobitné potreby najvzdialenejších regiónov a ich integráciu do vnútorného trhu, ako bolo nedávno opätovne potvrdené v oznámení Komisie „Silnejšie a obnovené strategické partnerstvo s najvzdialenejšími regiónmi EÚ“. (64)Program by mal presadzovať synergie a súčasne sa vyhýbať duplicite so súvisiacimi programami a akciami Únie. Akcie v rámci tohto programu by mali dopĺňať akcie v rámci programov Colníctvo a Fiscalis zriadených nariadením Európskeho parlamentu a Rady (EÚ) [...] a nariadením Európskeho parlamentu a Rady (EÚ) [...], ktoré sa zameriavajú aj na podporu a zlepšovanie fungovania vnútorného trhu. (65)Program by mal podporovať synergie a doplnkovosť, pokiaľ ide o MSP a podporu podnikania v rámci Európskeho fondu regionálneho rozvoja zriadeného nariadením Európskeho parlamentu a Rady (EÚ) [...]. Špecializovaný nástroj pre MSP, Fond InvestEU, zriadený nariadením Európskeho parlamentu a Rady (EÚ) [...], bude navyše poskytovať záruky za dlhy a kapitálovú podporu na zlepšenie prístupu MSP k financovaniu a jeho dostupnosti pre MSP. Program by sa mal takisto usilovať o synergie s vesmírnym programom zriadeným nariadením Európskeho parlamentu a Rady (EÚ) [...], pokiaľ ide o podporu MSP pri využívaní prelomových inovácií a iných riešení vyvinutých v rámci uvedených programov. (66)Tento program by mal podporovať synergie s programom Európsky horizont zriadeným nariadením Európskeho parlamentu a Rady (EÚ) č. […], ktorého cieľom je podporovať výskum a inovácie. Týkať by sa to malo najmä doplnkovosti s akciami budúcej Európskej rady pre inováciu pri inovačných spoločnostiach, ako aj podpory služieb pre MSP. (67)Program by mal podporovať synergie a doplnkovosť, pokiaľ ide o program Digitálna Európa, zriadený nariadením Európskeho parlamentu a Rady (EÚ) [...], ktorý je zameraný na podporu digitalizácie hospodárstva Únie a verejného sektora. (68)Okrem toho by sa v rámci programu mali hľadať synergie aj s Fondom pre spravodlivosť, práva a hodnoty, zriadeným nariadením Európskeho parlamentu a Rady (EÚ) [...], ktorého cieľom je podporiť ďalší rozvoj európskeho priestoru spravodlivosti na zvýšenie účinnosti vnútroštátnych justičných systémov, ktoré sú kľúčovým faktorom pre spravodlivé a nákladovo efektívne európske hospodárstvo. (69)Tento program by mal podporovať synergie s programom Erasmus zriadeným nariadením Európskeho parlamentu a Rady (EÚ) [...], Fondom solidarity Európskej únie zriadeným nariadením Európskeho parlamentu a Rady (EÚ) [...] a Európskym sociálnym fondom plus, zriadeným nariadením Európskeho parlamentu a Rady (EÚ) [...] v oblasti mobility pracovnej sily a mládeže, ktorá je nevyhnutná pre dobre fungujúci vnútorný trh. (70)V neposlednom rade by opatrenia v rámci potravinového reťazca, ako napríklad veterinárne a fytosanitárne opatrenia v prípade krízových situácií v oblasti zdravia zvierat a rastlín, mohli byť doplnené intervenciami na trhoch v rámci programovania spoločnej poľnohospodárskej politiky, zriadeného nariadením Európskeho parlamentu a Rady (EÚ) [...]. (71)Ak je to relevantné, akcie v rámci programu by sa mali používať na primerané riešenie zlyhaní trhu alebo suboptimálnych investičných situácií, pričom by nemali byť duplicitné k súkromnému financovaniu, ani by ho nemali vytláčať, a mali by mať jasnú európsku pridanú hodnotu. (72)Vykonávacie právomoci by sa mali preniesť na Komisiu, pokiaľ ide o prijímanie pracovných programov, ktorými sa vykonávajú opatrenia prispievajúce k vysokej úrovni zdravia ľudí, zvierat a rastlín v rámci celého potravinového reťazca. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011. (73)Typy financovania a metódy vykonávania v rámci tohto nariadenia by mali byť zvolené na základe ich schopnosti splniť špecifické ciele akcií a dosiahnuť výsledky, berúc do úvahy najmä náklady na kontroly, administratívnu záťaž a očakávané riziko nedodržania požiadaviek. To by malo by to zahŕňať zváženie použitia jednorazových platieb, paušálnych sadzieb a jednotkových nákladov, ako aj financovania, ktoré nie je spojené s nákladmi, ako sa uvádza v článku 125 ods. 1 nariadenia o rozpočtových pravidlách. (74)S cieľom zabezpečiť pravidelné monitorovanie a podávanie správ by sa mal od samého začiatku zaviesť vhodný rámec na monitorovanie opatrení a výsledkov programu. Takéto monitorovanie a podávanie správ by malo byť založené na ukazovateľoch, ktorými sa merajú účinky akcií v rámci programu na základe vopred určených východísk. (75)Podľa bodu 22 a 23 Medziinštitucionálnej dohody z 13. apríla 2016 o lepšej tvorbe práva je potrebné vyhodnotiť tento program na základe informácií zhromaždených prostredníctvom osobitných požiadaviek na monitorovanie, pričom je nutné zabrániť nadmernej regulácii a administratívnemu zaťaženiu, najmä vo vzťahu k členským štátom. Tam, kde je to vhodné, by tieto požiadavky mali zahŕňať merateľné ukazovatele ako základ hodnotenia účinkov programu na mieste. (76)Zoznam chorôb zvierat a zoonóz, ktoré sú oprávnené na financovanie v rámci núdzových opatrení a na financovanie v rámci programov eradikácie, kontroly a dohľadu, by sa mal stanoviť na základe chorôb zvierat uvedených v časti I kapitole 2 nariadenia Európskeho parlamentu a Rady (EÚ) 2016/429, nariadenia Európskeho parlamentu a Rady (ES) č. 2160/2003, a nariadenia Európskeho parlamentu a Rady (ES) č. 999/2001. (77)S cieľom zohľadniť situácie vyvolané chorobami zvierat, ktoré majú významný vplyv na živočíšnu výrobu alebo obchod, na vývoj zoonóz, ktoré predstavujú hrozbu pre ľudí, alebo na nový vedecký alebo epidemiologický vývoj, ako aj choroby zvierat, pri ktorých existuje pravdepodobnosť nového ohrozenia Únie, by sa Komisii mala udeliť právomoc prijímať akty v súlade s článkom 290 Zmluvy o fungovaní Európskej únie, pokiaľ ide o zmeny zoznamu chorôb zvierat a zoonóz. Na zabezpečenie účinného posúdenia pokroku programu pri plnení jeho cieľov by sa na Komisiu mala delegovať právomoc prijímať akty v súlade s článkom 290 Zmluvy o fungovaní Európskej únie s cieľom preskúmať alebo doplniť ukazovatele na meranie špecifických cieľov, ak sa to považuje za potrebné, a doplniť toto nariadenie prostredníctvom ustanovení o zriadení rámca monitorovania a hodnotenia. Je obzvlášť dôležité, aby Komisia počas prípravných prác uskutočnila primerané konzultácie, a to aj na úrovni expertov, a aby sa tieto konzultácie uskutočňovali v súlade so zásadami stanovenými v Medziinštitucionálnej dohode o lepšej tvorbe práva z 13. apríla 2016. Predovšetkým, v záujme rovnakého zastúpenia pri príprave delegovaných aktov sa všetky dokumenty doručujú Európskemu parlamentu a Rade v rovnakom čase ako odborníkom z členských štátov a odborníci Európskeho parlamentu a Rady majú systematicky prístup na zasadnutia skupín odborníkov Komisie, ktoré sa zaoberajú prípravou delegovaných aktov. (78)Podľa [odkaz sa podľa potreby aktualizuje podľa nového rozhodnutia o ZKÚ: článku 94 rozhodnutia Rady 2013/755/EÚ] osoby a subjekty usadené v zámorských krajinách a na zámorských územiach sú oprávnené získať financovanie v súlade s pravidlami a cieľmi programu a prípadnými dohodami uplatniteľnými na členský štát, s ktorým sú zámorská krajina alebo územie spojené. (79)V súlade s nariadením o rozpočtových pravidlách, nariadením Európskeho parlamentu a Rady (EÚ, Euratom) č. 883/2013, nariadením Rady (Euratom, ES) č. 2988/95, nariadením Rady (Euratom, ES) č. 2185/96 a nariadením Rady (EÚ) 2017/1939 majú byť finančné záujmy Únie chránené primeranými opatreniami vrátane prevencie, zisťovania, nápravy a vyšetrovania nezrovnalostí a podvodov, vymáhania stratených, nesprávne vyplatených alebo nesprávne použitých finančných prostriedkov a prípadne ukladania administratívnych sankcií. Konkrétne môže Európsky úrad pre boj proti podvodom (OLAF) vykonávať v súlade s nariadením (EÚ, Euratom) č. 883/2013 a nariadením (Euratom, ES) č. 2185/96 administratívne vyšetrovania vrátane kontrol a inšpekcií na mieste s cieľom zistiť, či nedošlo k podvodu, korupcii alebo akémukoľvek inému protiprávnemu konaniu poškodzujúcemu finančné záujmy Únie. Európska prokuratúra môže v súlade s nariadením (EÚ) 2017/1939 vyšetrovať a stíhať podvody a iné trestné činy poškodzujúce finančné záujmy Únie, ako sa stanovuje v smernici Európskeho parlamentu a Rady (EÚ) 2017/1371. V súlade s nariadením o rozpočtových pravidlách má každá osoba alebo každý subjekt, ktoré prijímajú finančné prostriedky Únie, v plnej miere spolupracovať pri ochrane finančných záujmov Únie, udeliť Komisii, úradu OLAF, Európskej prokuratúre a Európskemu dvoru audítorov nevyhnutné práva a prístup a zabezpečiť, aby všetky tretie strany zúčastňujúce sa na implementácii finančných prostriedkov Únie udelili rovnocenné práva. (80)Na toto nariadenie sa vzťahujú horizontálne finančné pravidlá prijaté Európskym parlamentom a Radou na základe článku 322 Zmluvy o fungovaní Európskej únie. Tieto pravidlá sú stanovené v nariadení o rozpočtových pravidlách a určujú najmä postup zostavovania a plnenia rozpočtu prostredníctvom grantov, obstarávania, cien, nepriameho vykonávania a zabezpečujú kontroly zodpovednosti účastníkov finančných operácií. Pravidlá prijaté na základe článku 322 ZFEÚ sa týkajú aj ochrany rozpočtu Únie v prípade všeobecných nedostatkov, pokiaľ ide o právny štát v členských štátoch, keďže dodržiavanie zásad právneho štátu je základným predpokladom správneho finančného riadenia a účinného financovania zo strany Únie.

(81)Nariadením Európskeho parlamentu a Rady (EÚ) 2016/679 sa upravuje spracúvanie osobných údajov vykonávané v členských štátoch v kontexte tohto nariadenia a pod dohľadom príslušných orgánov členských štátov. Nariadením Európskeho parlamentu a Rady (ES) č. 45/2001 sa upravuje spracúvanie osobných údajov vykonávané Komisiou v rámci tohto nariadenia a pod dohľadom európskeho dozorného úradníka pre ochranu údajov. Akákoľvek výmena alebo prenos informácií príslušnými orgánmi musí byť v súlade s pravidlami o prenose osobných údajov podľa ustanovení nariadenia (EÚ) 2016/679 a akákoľvek výmena alebo prenos informácií, ktoré vykonáva Komisia, musí byť v súlade s pravidlami o prenose osobných údajov podľa ustanovení nariadenia (ES) č. 45/2001. (82)Keďže ciele tohto nariadenia nemožno uspokojivo dosiahnuť na úrovni členských štátov vzhľadom na cezhraničnú povahu obsiahnutej problematiky, ale z dôvodu väčšieho potenciálu opatrenia Únie ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec toho, čo je nevyhnutné na dosiahnutie uvedených cieľov. (83)Program by mal tiež zabezpečiť väčšiu viditeľnosť a súdržnosť vnútorného trhu Únie, konkurencieschopnosť podnikov vrátane MSP a akcií európskej štatistiky vo vzťahu k európskym občanom, podnikom a správnym orgánom. (84)Nariadenie (EÚ) č. 99/2013, nariadenie (EÚ) č. 1287/2013, nariadenie Európskeho parlamentu a Rady (EÚ) č. 254/2014, nariadenie Európskeho parlamentu a Rady (EÚ) č. 258/2014, nariadenie Európskeho parlamentu a Rady (EÚ) č. 652/2014 a nariadenie (EÚ) 2017/826 by sa mali zrušiť s účinnosťou od 1. januára 2021. (85)Je vhodné zabezpečiť plynulý prechod bez prerušenia medzi programami v oblasti konkurencieschopnosti podnikov a MSP, ochrany spotrebiteľov, zákazníkov a koncových používateľov v oblasti finančných služieb, tvorby politík v oblasti finančných služieb, potravinového reťazca a európskej štatistiky, zriadenými nariadením (EÚ) č. 1287/2013, nariadením (EÚ) č. 254/2014, nariadením (EÚ) 2017/826, nariadením (EÚ) č. 258/2014, nariadením (EÚ) č. 652/2014, nariadením (EÚ) č. 99/2013 a týmto programom, najmä pokiaľ ide o pokračovanie viacročných opatrení a hodnotenie úspechov predchádzajúcich programov,



PRIJALI TOTO NARIADENIE: KAPITOLA I VŠEOBECNÉ USTANOVENIA Článok 1



Predmet úpravy Týmto nariadením sa zriaďuje program na zlepšenie fungovania vnútorného trhu a konkurencieschopnosti podnikov vrátane mikro, malých a stredných podnikov a rámec pre financovanie rozvoja, tvorby a šírenia európskej štatistiky v zmysle článku 13 nariadenia (ES) č. 223/2009 (ďalej len „program“). Stanovujú sa v ňom ciele programu, rozpočet na roky 2021 až 2027, formy financovania Únie a pravidlá poskytovania týchto finančných prostriedkov. Článok 2



Vymedzenie pojmov Na účely tohto nariadenia sa uplatňuje toto vymedzenie pojmov: 1.„operácia kombinovaného financovania“ sú akcie podporované z rozpočtu Únie vrátane opatrení v rámci mechanizmov kombinovaného financovania podľa článku 2 ods. 6 nariadenia o rozpočtových pravidlách, ktoré kombinujú nesplatné formy podpory a/alebo finančné nástroje z rozpočtu Únie so splatnými formami podpory od rozvojových alebo iných verejných finančných inštitúcií, ako aj od komerčných finančných inštitúcií a investorov; 2.„európska štatistika“ je štatistika rozvíjaná, tvorená a šírená v súlade s nariadením (ES) č. 223/2009; 3.„právny subjekt“ je každá fyzická alebo právnická osoba zriadená a uznaná ako taká podľa vnútroštátneho práva, práva Únie alebo medzinárodného práva, ktorá má právnu subjektivitu a ktorá, konajúc vo svojom vlastnom mene, môže vykonávať práva a podliehať povinnostiam, alebo subjekt bez právnej subjektivity v súlade s článkom 197 ods. 2 písm. c) nariadenia Európskeho parlamentu a Rady (EÚ, Euratom) o rozpočtových pravidlách (nariadenie o rozpočtových pravidlách); 4.„mikro, malé a stredné podniky (MSP)“ sú mikro, malé a stredné podniky, ako sa vymedzujú v odporúčaní Komisie 2003/361/ES v znení zo 6. mája 2003; 5.„tretia krajina“ je krajina, ktorá nie je členským štátom Únie. Článok 3



Ciele programu

1.Program má tieto všeobecné ciele: a)zlepšiť fungovanie vnútorného trhu, a najmä chrániť a posilňovať postavenie občanov, spotrebiteľov a podnikov, najmä mikro, malých a stredných podnikov (MSP) prostredníctvom presadzovania práva Únie, uľahčenia prístupu na trh, tvorby noriem a podpory zdravia ľudí, rastlín, zdravia zvierat a dobrých životných podmienok zvierat; ako aj posilniť spoluprácu medzi príslušnými orgánmi členských štátov a medzi príslušnými orgánmi členských štátov a Komisiou a decentralizovanými agentúrami Únie; b)poskytovať kvalitnú, porovnateľnú a spoľahlivú štatistiku o Európe, ktorá je základom tvorby, monitorovania a hodnotenia všetkých politík Únie a pomáha tvorcom politík, podnikom, akademickej obci, občanom a médiám prijímať informované rozhodnutia a aktívne sa zúčastňovať na demokratickom procese. 2.Program má tieto špecifické ciele: a)zefektívniť vnútorný trh, uľahčiť prevenciu a odstraňovanie prekážok, podporovať tvorbu, vykonávanie a presadzovanie právnych predpisov Únie v oblastiach vnútorného trhu s tovarom a so službami, verejného obstarávania, dohľadu nad trhom, ako aj v oblasti práva obchodných spoločností, zmluvného a mimozmluvného práva, boja proti praniu špinavých peňazí, voľného pohybu kapitálu, finančných služieb a hospodárskej súťaže vrátane tvorby nástrojov na riadenie; b)zlepšiť konkurencieschopnosť podnikov s osobitným dôrazom na MSP a dosiahnutie doplnkovosti prostredníctvom poskytovania opatrení, ktoré prinášajú rôzne formy podpory pre MSP, prístupu na trhy vrátane internacionalizácie MSP, priaznivého podnikateľského prostredia pre MSP, konkurencieschopnosti odvetví, modernizácie priemyslu a podpory podnikania; c)zabezpečiť účinné fungovanie vnútorného trhu prostredníctvom procesov normalizácie, ktoré: i)umožňujú financovanie európskej normalizácie a účasť zainteresovaných strán na vytváraní európskych noriem; ii)podporujú rozvoj kvalitných medzinárodných štandardov finančného výkazníctva a auditu, uľahčujú ich integráciu do práva Únie a podporujú inováciu a tvorbu najlepších postupov vo finančnom výkazníctve; d)podporovať záujmy spotrebiteľov a zabezpečiť vysokú úroveň ochrany spotrebiteľa a bezpečnosti výrobkov prostredníctvom: i)posilnenia postavenia a vzdelávania spotrebiteľov a občianskej spoločnosti a zabezpečenia vysokej úrovne ochrany spotrebiteľov, trvalo udržateľnej spotreby a bezpečnosti výrobkov, najmä podporou príslušných orgánov presadzovania práva, organizácií zastupujúcich spotrebiteľov a akcií zameraných na spoluprácu, ako aj zaistením, že všetci spotrebitelia majú prístup k náprave, a poskytovaním primeraných informácií o trhoch a spotrebiteľoch; ii)zvýšenia účasti spotrebiteľov, ostatných koncových používateľov finančných služieb a občianskej spoločnosti na tvorbe politiky v oblasti finančných služieb, ako aj podpory lepšieho pochopenia finančného sektora; e)prispievať k vysokej úrovni zdravia ľudí, zvierat a rastlín v rámci celého potravinového reťazca a v súvisiacich oblastiach, okrem iného prostredníctvom prevencie a eradikácie chorôb a škodcov a podpory zlepšovania dobrých životných podmienok zvierat, ako aj trvalo udržateľnej výroby a spotreby potravín; f)vytvárať a oznamovať kvalitné štatistiky o Európe včasným, nestranným a nákladovo efektívnym spôsobom prostredníctvom posilnených partnerstiev v rámci Európskeho štatistického systému uvedených v článku 4 nariadenia (ES) č. 223/2009 a so všetkými príslušnými externými stranami, ako aj využívaním viacerých zdrojov údajov, pokročilých metód analýzy dát, inteligentných systémov a digitálnych technológií. Článok 4



Rozpočet 1.Finančné krytie na vykonávanie programu na roky 2021 až 2027 predstavuje 4 088 580 000 EUR v bežných cenách. 2.V rámci sumy uvedenej v odseku 1 sa tieto orientačné sumy vyčlenia na tieto ciele: a)1 000 000 000 EUR na cieľ uvedený v článku 3 ods. 2 písm. b); b)188 000 000 EUR na cieľ uvedený v článku 3 ods. 2 písm. d) bode i); c)1 680 000 000 EUR na cieľ uvedený v článku 3 ods. 2 písm. e);

d)552 000 000 EUR na cieľ uvedený v článku 3 ods. 2 písm. f). 3.Suma uvedená v odseku 1 sa môže použiť na technickú a administratívnu pomoc pri vykonávaní programu, najmä pokiaľ ide o prípravné, monitorovacie, kontrolné, audítorské a hodnotiace činnosti, ako aj využívanie sietí informačných technológií zameraných na spracovanie a výmenu informácií a používanie a rozvoj korporátnych nástrojov IT. 4.Pokiaľ ide o cieľ uvedený v článku 3 ods. 2 písm. e), je možné rozpočtové záväzky presahujúce viac ako jeden rozpočtový rok rozdeliť na niekoľko rokov a na ročné splátky. 5.Komisia odchylne od článku 111 ods. 2 nariadenia o rozpočtových pravidlách po posúdení žiadostí o platbu predložených členskými štátmi prijíma rozpočtový záväzok na udelenie grantu na veterinárne a fytosanitárne núdzové opatrenia v rámci špecifického cieľa uvedeného v článku 3 ods. 2 písm. e) tohto nariadenia. 6.Zdroje pridelené členským štátom v rámci zdieľaného riadenia môžu byť na základe ich žiadosti prevedené na program. Komisia používa uvedené zdroje priamo v súlade s článkom 62 ods. 1 písm. a) nariadenia o rozpočtových pravidlách alebo nepriamo v súlade s písmenom c) uvedeného článku. Uvedené zdroje sa podľa možnosti používajú v prospech dotknutého členského štátu. Článok 5



Tretie krajiny pridružené k programu Program je otvorený pre tieto tretie krajiny: a)členovia Európskeho združenia voľného obchodu (EZVO), ktorí sú členmi Európskeho hospodárskeho priestoru (EHP), v súlade s podmienkami stanovenými v Dohode o EHP; b)pristupujúce krajiny, kandidátske krajiny a potenciálne kandidátske krajiny v súlade so všeobecnými zásadami a všeobecnými podmienkami ich účasti na programoch Únie stanovenými v príslušných rámcových dohodách a rozhodnutiach Asociačnej rady alebo podobných dohodách a v súlade s osobitnými podmienkami stanovenými v dohodách medzi Úniou a týmito krajinami; c)krajiny, na ktoré sa vzťahuje európska susedská politika, v súlade so všeobecnými zásadami a všeobecnými podmienkami účasti uvedených krajín na programoch Únie stanovenými v príslušných rámcových dohodách a rozhodnutiach Asociačnej rady alebo v podobných dohodách a v súlade s osobitnými podmienkami stanovenými v dohodách medzi Úniou a uvedenými krajinami; d)tretie krajiny v súlade s podmienkami stanovenými v osobitnej dohode, ktorá sa vzťahuje na účasť tretej krajiny na akomkoľvek programe Únie, za predpokladu, že táto dohoda: i)zabezpečuje spravodlivú rovnováhu, pokiaľ ide o príspevky a prínosy tretej krajiny, ktorá sa zúčastňuje na programoch Únie; ii)stanovuje podmienky účasti na programoch vrátane výpočtu finančných príspevkov na jednotlivé programy a ich administratívnych nákladov; iii)neudeľuje tretej krajine rozhodovaciu právomoc o programe; iv)zaručuje práva Únie na zabezpečenie správneho finančného riadenia a ochrany jej finančných záujmov. Príspevky uvedené v bode ii) predstavujú pripísané príjmy v súlade s článkom [21 ods. 5] nariadenia o rozpočtových pravidlách. Článok 6



Vykonávanie a formy financovania EÚ 1.Program sa vykonáva v rámci priameho hospodárenia v súlade s nariadením o rozpočtových pravidlách alebo nepriameho hospodárenia s orgánmi uvedenými v článku 62 ods. 1 písm. c) nariadenia o rozpočtových pravidlách. 2.Program môže poskytovať financovanie v akejkoľvek z foriem stanovených v nariadení o rozpočtových pravidlách, predovšetkým vo forme grantov, cien a verejného obstarávania. Takisto sa z neho môžu poskytovať finančné prostriedky vo forme finančných nástrojov v rámci operácií kombinovaného financovania. 3.Príspevky do mechanizmu vzájomného poistenia môžu pokrývať riziko spojené s vymáhaním finančných prostriedkov od príjemcov a považujú sa za dostatočnú zábezpeku v zmysle nariadenia o rozpočtových pravidlách. Uplatňujú sa ustanovenia [článku X] nariadenia XXX [ktoré nadväzuje na nariadenie o záručnom fonde].

KAPITOLA II GRANTY Článok 7



Granty Granty v rámci programu sa udeľujú a riadia v súlade s hlavou VIII nariadenia o rozpočtových pravidlách. Článok 8



Oprávnené akcie 1.Len akcie, ktorými sa vykonávajú ciele uvedené v článku 3, sú oprávnené na financovanie. 2.Oprávnené sú predovšetkým tieto akcie, ktorými sa vykonávajú ciele uvedené v článku 3: a)vytváranie vhodných podmienok na posilnenie postavenia všetkých aktérov vnútorného trhu vrátane podnikov, občanov a spotrebiteľov, občianskej spoločnosti a verejných orgánov prostredníctvom transparentných informačných kampaní a kampaní na zvyšovanie povedomia, zdieľania najlepších postupov, podpory osvedčených postupov, výmeny a šírenia odborných znalostí a poznatkov, ako aj organizovania odbornej prípravy; b)zabezpečenie mechanizmov pre občanov, spotrebiteľov, koncových používateľov, občiansku spoločnosť a zástupcov podnikov z Únie, aby mohli prispievať do politických diskusií, tvorby politík a procesu rozhodovania, najmä podporou fungovania zastupiteľských organizácií na vnútroštátnej úrovni a na úrovni Únie; c)budovanie kapacít, uľahčovanie a koordin